c: text/html

text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjudite
Cjapitul 2
IL POPUL DI DIU IN PERICUL
Spedizion cuintri dal Ocident
2 1 Tal disevotesim an, ai vincjedoi dal prin mês, par dut il palaç si sintì un grant sunsûr: Nabucodonosor, re dai assirians, al veve decidût di svindicâsi di ogni regjon, come ch’al veve dit lui. 2 Clamâts a cunvigne ducj i siei graduâts e i sorestants, al tignì consei cun lôr in segret, e al decidè cu la sô autoritât di fruçâ di fonde fûr ogni contrade. 3 Alore a stabilirin di copâ ducj chei che no vevin stât al ordin dal re. 4 Finît il consei, Nabucodonosor, re dai assirians, al mandà a clamâ Oloferne, sorestant in teste dai siei soldâts, il secont dopo di lui. I disè: 5 “Cussì al dîs il grant re, paron di dute la tiere: Ve, tu saltarâs fûr come gno luctignint e tu cjolarâs daûrti int di mistîr par cont di vuere, cent e vincj mil soldâts a pît e une buine sdrume di cjavai cun dodis mil cjavalîrs 6 e marce cuintri dute la part a soreli a mont, za che chê int mi à disubidît cuant che le ài clamade. 7 Ordeniur di preparâ tiere e aghe parcè che, cu la rabie ch’o ài, o marçarai cuintri di lôr. Cui pîts dai miei soldâts o taponarai dute la face de tiere e ju lassarai ch’a rafin dut. 8 I lôr ferîts a jemplaran lis lôr valadis e ducj i riui e i flums, incolms dai lôr cadavars, a stranfaran. 9 Ju menarai presonîrs fin tai confins dal mont. 10 Va svelt! Tache a cjapâmi cheste regjon. Se si metaran tes tôs mans, tu mai passarâs a mi pe dì dal lôr cjastic. 11 Rivuart a di chei ch’a resistaran, il to voli nol à di sparagnânt nancje un di numar. Distiniju a la muart e a lis robariis in dute la regjon che ti ài metût tes tôs mans. 12 Parcè che jo o soi vîf, e vive e je la fuarce dal gno podê di re! O ài fevelât! E dut chest lu fasarai cun cheste man! 13 Tu no sta sgarâ su nissun ordin dal to paron ma agjìs daûr che ti ài ordenât cence pierdi un moment di timp!”. 14 Jessût dal palaç dal so re, Oloferne al clamà a cunvigne ducj i princips, i gjenerâi, i graduâts dal esercit di Assur, 15 po al contà ducj i soldâts di valôr, come che i veve ordenât il so paron: un cent e vincj mil, plui dodis mil arcîrs montâts. 16 Ju disponè in ordin di combatiment. 17 Daspò al cjolè camêi, mus, mui di no rivâ nancje a contâju, par puartâ i bagais; pioris, bûs, un disordin di cjavris pe mangjative. 18 Ognidun al cjapà une buine scorte di robe di mangjâ e un bon riforniment di aur e di arint tirâts fûr dal tesaur dal re. 19 Alore, cun dut il so esercit, al partì in spedizion denant dal re Nabucodonosor par podê sumiergi cui siei cjars, cjavalîrs e soldâts sielts dute la regjon a soreli a mont. 20 Daûr di lui e marçave une prucission di oms di ogni raze, e and jere tancj ch’a semeavin zupets, tant che il savalon de tiere. No si rivarès cun nissun numar a dâ une idee di trops ch’and jere.
Capitolazion dai popui
21 Sicheduncje a lassarin Ninive e a marçarin par trê dîs in direzion de plane di Bectilet. Di Bectilet a lerin a campâsi ad ôr des monts ch’a son a çampe de Alte-Cilicie. 22 Di li, cun dut il so esercit, soldâts a pît, cjavalîrs e cjars, Oloferne al lè indentri de bande des monts. 23 Al fiscà Fud e Lud, al rapinà ducj i fîs di Rassis e chei di Ismael incjantonâts ad ôr dal desert a misdì di Cheleon, 24 al passà l’Eufrât, al traviersà la Mesopotamie, al sdrumà di fonde fûr dutis lis citâts rinfuarçadis ch’a tegnin di voli il riul di Abrone e al rivà fint al mâr. 25 Po al cjapà biei tocs de Cilicie, fruçant chei che i tignivin dûr, al rivà fin tai confins di Jafet de bande disot, in face de Arabie, 26 al cerclà ducj i madianits, al brusà i lôr campaments e al rafà lis lôr stalis; 27 daspò al lè jù te plane di Damasc juste cuant che a taiavin forment, al dè fûc a ducj i lôr cjamps, al fasè sparî besteam minût e grant, al strafuì dut ce ch’al cjatà tes vilis, al balinà lis campagnis e al passà a fîl di spade ducj i lôr zovins. 28 Ducj chei de cueste a jerin spasemâts e a sbalsavin di terôr: chei di Sidon e di Tîr, chei di Sur, di Okine e di Jemnaan. La int di Asdod e di Ascalon ur deve di volte il sanc.
Notis:
- 2,1 - Tal disevotesim an, al ven a stâi dal 587, an de concuiste di Gjerusalem. La storie e je contade sul stamp des grandis campagnis militârs dai rês de Assirie e di Babilonie cuintri dai lôr vassâi a soreli a mont.
- 2,4 - Oloferne e Bagoe (12,11) a àn nons persians. Ju vevin ancje doi uficiâi di Artaserse III Oco (358-338).
- 2,5 - “Paron di dute la tiere”: al jere il titul uficiâl dai rês persians.
- 2,7 - La tiere e l’aghe, seont une formule persiane, a rapresentavin dut ce ch’al pratindeve il vincidôr par passâ e par fermâsi tune regjon.
- 2,21 - L’itinerari nol è dai plui precîs. O che l’autôr nol cognosseve ben la gjeografie di cheste regjon o che no i interessave di jessi precîs.
- 2,27 - I ebreus a taiavin il vuardi in avrîl (2 Sam 21,9) e il forment a la fin di mai (Gjen 30,14).

robotstxt: allowed

filter: keep


text:
Gorizia è il capoluogo naturale di una zona ricchissima dal punto di vista enogastronomico: i vini delle zone a Doc della sua provincia, Collio, Isonzo, Carso, sono tra i più pregiati del mondo, mentre la sua cucina è la sintesi felice e armoniosa di tre consuetudini deverse: friulana, slovena e austriaca.
Terra felice, dal punto di vista dei prodotti agricoli, che da Gorizia a Cormons, da Gradisca a Grado trovano l'humus adatto per dare i frutti e le primizie migliori.
Alcuni imprenditori del settore, che operano con successo nel campo enogastronomico, in stretta collaborazione con il Comune di Gorizia, hanno dato vita al Comitato per la Valorizzazione Prodotti Tipici Goriziani. Forse il luogo migliore per capire la varietà e la freschezza dei prodotti agricoli del Goriziano è il mercato coperto di Corso Verdi – Via Boccaccio, una vera meraviglia per qualsiasi gourmet.
A Guriza, te tradizion taliane plui pure, di un pôcs di agns si prodûs ancje la paste, tes sôs tipologjis diferentis: dai macarons aes lasagnis, dai spaghets (ancje aromatizâts) aes taiadeis.
Dal 1994 a Guriza si à tornât a produsi la lavande, une vore profumade, che e je coltivade sot de Mont di Sant Valantin.
La torefazion a Guriza e je une tradizion antighe e di grant sucès, fondade suntune cualitât dal dut insuperabil e su la esperienze, che e permet la sielte des miôr misturis dal mont.
La Brovade, prodot tipic furlan, fate cun râfs cu la fassete viole ingarbidis che a son mangjadis cuetis tant che contor par compagnâ lis cjars di purcit, in particolâr il muset e il zampon, al è un prodot che si consume vie pe stagjon autun-invier.
Tai orts di Sant Andrat si coltive la “vržota”, o ben verze di Sant Andrat, che e je stade par cetancj agns une des produzions prevalentis in cheste zone di Guriza, deventant il simbul stes de comunitât.
Al è tipic il lidric di Guriza tes sôs dôs varietâts: il Canarin e la Rose.
Tal teritori dal Cuei al spiche il vueli extravergjin di ulive produsût cu la varietât autoctone clamade Carbona o Briška črnica.
Di plui di un secul tal teritori di Guriza si prodûs, cuntune varietât di altanisie (la artemisia absinthium), un digjestîf, il Pelinkovec.
La mîl gurizane, che e ven de floridure che vie pe biele stagjon e inzentilìs cun cetancj colôrs chest cjanton di Italie, da la Mont di Sant Michêl a la di Mont di Sant Valantin (Sabotin), des zonis dal Cuei fin al cors medi dal Lisuns, no à il compagn par chel che al rivuarde la cualitât e lis proprietâts organoletichis.
Une menzon particolâr a meretin lis pomis dal Gurizan. Tra i prins prodots de Vierte o ricuardìn lis cjariesis dal Cuei.
Il cûr dal Cuei gurizan al mostre lis sôs alturis tal celest incredibil dal Lisuns e al à in face lis primis culinis dal Cjars.
A Guriza si è difondude di cualchi an la preziose produzion di foncs sot vueli; tra chescj i foncs duriês e i foncs dal pôl.
.
Realizzazione del Sito: Servizio attività economiche e sviluppo turistico.
e-mail: turismo@comune.gorizia.it


text:
Se, tant che mi sucêt a mi, o patîs di un istint che no podês stratignî e che us puarte a volê socori ogni singul animâl che al pâr in dificoltât, o volarès dâus cualchi piçul consei, che jo stesse o varès volût vê cualchi desene di agns indaûr e che mi varès permetût di sconzurâ une vore di piçui dramis domestics.
Trops di voaltris, devant di un piçul ucielut par tiere o di jeuruts bessôi e plens di frêt, no àno il desideri fuart di cjapâju e puartâju tal sigûr? Il nestri prin pinsîr al è che a sedin stâts abandonâts o che a vedin pierdût i gjenitôrs e o volìn cjapâ il lôr puest, cence imagjinâ nancje par dongje che il nestri intervent al sedi, cun grande probabilitât, une condane a muart pai disgraciâts.
Intal gno câs, o ai une tentazion fuarte di dâ la colpe di chest gno imprinting di infermiere/sassine dal mont animâl al siôr Morandi Gianni. Jenfri i vinîi che a sunavin in cjase cuant che o jeri frute, un, par colpe mê, al veve une riadure di fruie dome suntune cjançon. Chest toc al jere “Sei forte papà”.
Par cui che nol ves mai sintût cheste cjançon comovente, o ripuarti dome l'incipit: “Gli animali non hanno ombrello e non portano mai il cappello, piove tanto e si sono bagnati, sono già tutti raffreddati, che si fa? Chi li aiuterà?…”. Di chi e tache la storie comovente di un pari sometût, costret a socori animâi bisugnôs (o miôr, crodûts bisugnôs) sot de pression urgjente dai fîs.
Dut al nas dal fat che par cualchi specie animâl, a diference de nestre, inte corse evolutive al è stât un compuartament vincidôr lassâ i piçui di bessôi pe plui part dal timp e tornâ cun lôr dome tal moment necessari ae nutrizion. Chest al è il câs di tancj mamifars, tant che il cjavrûl, il cierf o il jeur. I adults, jessint in maniere potenziâl predis, a cirin di no atirâ la atenzion dai predadôrs in direzion dal piçul, cence difesis. Duncje, se o cjatìn tra la jerbe o intal sotbosc un ciervut o un jeurut che no si môf, visìnsi che si cjate li parcè che il so istint i dîs di stâ fer e di spietâ la mame che e tornarà tal moment dal gustâ. In maniere assolude, no vin di interferî cun lôr (tocjâju, moviju, puartâur mangjative), parcè che il nestri odôr al metarès in suspiet la mari cuant che e torne, e propit in chel câs e podarès pardabon decidi di abandonâju.
Par chel che invezit al tocje il mont dai uciei si à di fâ une distinzion, prime di decidi se intervignî o mancul. Tes fasis di cressite di une vore di uciei a ’nd è une che e previôt une “fermade” par tiere: il piçul, za cuviert di plumis (mierlis e altris passeriformis) o di un plumin fis (rapaçs noturnis) ma no ancjemò autonom intal svol, al ven lassât dai gjenitôrs par tiere o suntun ramaç, lontan dal nît, intant che lôr si interessin di cjatâ la mangjative. Ancje in chest câs, nol è stât gran abandonât e nol va mai racuelt o movût, fûr che nol sedi intune cundizion di pericul (li ator magari al è un felin dumiesti o l’uciel al è sul cei di une strade): in chel câs o podìn limitâsi a movilu intun lûc plui sigûr e dongje (ven a stâi, simpri dentri dai 50 metris); al sarà lui stes a segnalâ la sô posizion ai gjenitôrs, piulant.
Un altri câs invezit al sarès se si cjatassin denant di un poleçut cence o cun pocjis plumis e cui voi ancjemò sierâts. Prime di dut, o vin di individuâ li ator il nît di li che, in efiets, al podarès jessi colât, e cirî di tornâ a metilu dentri. Intal câs che chest no si podès fâ, o vin di jessi cussients che lis pussibilitâts di salvece dal piçul a son in realtât une vore pocjis.
Dopo, un câs particolâr a son i piçui di rondon. Chescj uciei a passin la lôr vite in svol e i gjenitôrs no rivin a dâi di mangjâ a un piçul colât parcè che no puedin poiâsi par tiere. In chest câs, o varessin di intervignî e di racuei l’animâl ancje se al à un implum complet. Infin, par ce che al tocje i adults, l'intervent di “salvament” di un cualsisedi animâl si pues fâ dome intal câs che si cjatisi devant di esemplârs ferîts o che a son intun stât di salût che al è critic in maniere evidente. In linie gjenerâl, al è impuartant savê che par cierts di lôr la tension causade de cature e podarès jessi plui fatâl dal traume che par chel o sin daûr a socoriju.
Une altre situazion ancjemò e je chê che e tocje i incidents stradâi là che a son cjapâts dentri animâi. Al è ben visâsi une robe che forsit no ducj a san: al esist simpri l'oblic di socors, intal câs là che si cjapi sot un animâl di afezion, di redit o protet (dute la faune omeoterme, ven a stâi cul sanc cjalt). Atenzion parcè che il mancjât socors al è un reât aministratîf che al vâl sedi par cui che al à causionât l'incident, sedi par cui che al cjate dilunc de strade un animâl ferît ancje cence jessi l'autôr dal incident stes (come 9-bis dal art. 189 dal Codiç de Strade).
Cemût compuartâsi duncje se o vessin di intervignî in chest câs? Tant che prime robe al è ben valutâ la pericolositât de situazion: i animâi a puedin jessi imprevedibii e reagjî ancje in maniere agressive, cundut che o vedin lis nestris buinis intenzions. No stin mai a metisi in cundizions di pericul, massime cun animâi di gruesse taie, e intal câs che o ’nt cjatassin un, clamìn lis fuarcis dal ordin. Se invezit la situazion e ven valutade cence pericui par nô, prime di dut o podìn meti la besteute intune scjate di carton sbusade, pal traspuart (intal câs di animâi sgjavadôrs, miôr alc di plui resistent), e contatâ un CRAS (Centris Recupar Animâi Salvadis) convenzionât dentri di 24 oris (o ricuardìn che pe leç taliane al è improibît vê faune salvadie e chest compuartament al pese a nivel penâl). La cure de besteute alore e vignarà lassade a cui che al è plui espert di nô e al à i mieçs par une cure otimâl. Chest al podarà ancje evitâ traumis ai vuestris fîs, che no varan di assisti ae muart probabile dal animâl par cause des vuestris curis o ancje dome dilunc de sô degjence in cjase vuestre.
Intal colegament chi sot o cjatais i riferiments pe nestre regjon e par dute Italie http://www.recuperoselvatici.it/elenco.htm
P.S. Al siôr Morandi Gianni e a chei altris paris cul cûr dolç, o volarès ricuardâ che i animâi no àn ombrene e nancje cjapiel parcè che a son adatâts dal dut sedi al soreli che ae ploie; si domande duncje di resisti aes pressions fuartonis dai fîs e di no gjavâ dal so ambient naturâl nissun animâl intant che al è un temporâl!


text:
Velocitât de lûs
La velocitât de lûs e je une costante fisiche che e indiche la velocitât des radiazions eletromagnetichis e de lûs stesse tal vueit. Il valôr al è di 299.792,458 km/s. La impuartance di cheste misure si è rivelade fondamentâl pes teoriis di Einstein, che a àn puartât al svilup de fisiche moderne.
Costant[cambie | modifiche il codiç]
In fisiche, la velocitât de lûs e je indicade cul segn c.
Secont la teorie de relativitât, la velocitât de lûs in tal vueit e je simpri compagne, par ogni riferiment che nô o podedin cjapâ. A vegnin in chest mût a colâ les concezions dal spazi e dal timp come inmutabil lassant chês gnovis là che il spazi e il timp a van incuintri a contrazions o dilatazions par permeti che lis leçs de fisiche e sedin par dut compagnis.
La velocitât de lûs tal SI[cambie | modifiche il codiç]
A scomençâ dal 1983, la velocitât de lûs e scomençà a jessi doprade dal SI par dâ il valôr a altris costantis, come tal câs dal metri.


text:
Intal gjalinâr de none a vivin trê bielis creaturis.
Checco al è il gjal, biel e boriôs, cu lis plumis slusintis colôr vert e maron e i barbois luncs e impiâts compagns de bore di fûc; al cjamine di lunc tant che un princip cjalant ator cui voi a ponte di spine, si sint il Re e al volarès jessilu pardabon par podê comandâ – lui al dîs- a chês stupidis di gjalinis.
Ma al à il piçul difiet di barbotâ che i impedìs di dî un chicchiricchì dut intîr: pûr cjapant flât si ingrope al chicchi. Lis gjalinis lu svilanin disint: «Su po Checco, sburte la peraule!»
Lui si invelegne e la creste i devente ancjemò plui rosse.
Catin e je la gjaline viere, si svante di jessi nassude a Majan e lu ripet simpri par fâ rabie a Minute e a Checco, che lôr a son nassûts a Glemone, alì di Marino.
Catin e je çuete, par vie che une dì, tal petâ un salt si è sfrente un pît. Checco la coione e la clame la modele, parcè che e sdrondene lis plumis daûr come chês fantacinis de television.
Minute e je la plui piçule, timide no olse nancje alçâ i vogluts, e à tantis plumis tenaris, e je tant di sestin.
Ven a stâi che vuê, subit daspò gotât, la jerbe dal prât di fûr e diseve: “Mangjimi mangjimi” e lis besteutis a vevin ben la aghe gole e a vierzevin il bec par lecâle.
Cun di plui un grum di viers a fasevin tarombulis tal ledanâr, une procession di golosets, un bocje ce vûstu di deventâ mats. No podevin plui di stâ cun chel torment.
Alore la none e à vierzût la puarte dal gjalinâr e lôr, sburtantsi e inçopedantsi a son saltadis fûr.
Checco al sgarfave sustât e nol voleve che Catin e Minute i robassin il puest da mangjative, Catin, dute invelegnade i à dit: «No sta fâ tant il malegraciôs parcè che chei compagns di te no an rivât adore a deventâ vieris, tu sâs che la parone e pues pensâ di metiti te fersorie, salacor cuant che al ven Nadâl».
Checco al è restât une vorone mâl e al à prometût aes dôs fantatis di deventâ plui mugnestri, vadì dome par slontanâ il suspiet di une brute fin.
Catin e Minute a cisicavin sot vie, Checco al jere sorepinsîr, ma il savê che: il bultric plen, il fen mulisit te grepie, un cop parsore il cjâf, la compagnie sot sere di chês dôs tabaiotis e il sierâ i voi savint che ancje doman e sarès stade la jerbute frescje a spietâlu, ve ca, dutis chestis sigurecis lu rinfrancjavin e cussì, plen di ricognossince, al veve provât a cjantâ. E robis di no crodi, i jere jessût il plui grant, il plui maestôs, il plui plen CHICCHIRICCHI che si sedi mai sintût tal borc.
Catin e Minute a vevin parfin lis lagrimis tai voi e a batevin lis plumis dutis savoltadis.
Cumò, cuant che al nas il soreli, Checco lu salude cuasi simpri cence barbotâ.
Chês dôs lu tratin cun rispiet, si strenzin dongje di lui su la scjalete, si vuelin ben: a san di jessi i parons espotics dal lôr mont centât.
di Giuliana Pellegrini
#153


text:
31 agosto 2007
Par cui che nol à let la Patrie di Avost 2007
Ve ca la regjistrazion a Radio Onde Furlane, che mi à ospitât par fevelâ dal numar di Avost 2007 de Patrie dal Friûl.
Abonament par un an: 25,00 euros (pal forest 30,00 euros) sul cont corint postâl n.12052338 intestât a "LA PATRIE DAL FRIUL" Glemone
Diari di Viaç - Canadà, Multicultural lession #1
Vision talebane dal mont:
intune zone cun presince cinese prevalente, la insegne di une bancje e je fate in version bilengâl.
Al è clâr che al è un fotomontaç. Cui mai saressial cussì taleban di fâ une robe compagne?... O no?...
In cualchi bande la normalitât e je banalitât; di altris bandis la banalitât e je normalitât.
Luca Peresson, Toronto - Canadà
30 agosto 2007
Furlan: lenghe di int cence creance!!!
Mi à pardabon fat zirâ i "cjarsons" pe vision provinciâl e sotane che e à palesât vie pal ultin consei comunâl. Lait a lei i coments e la mê considerazion finâl. E pensâ che cheste siore e je la referent politiche pe politiche linguistiche dal comun di Maian: al sarès di metisi a ridi, se nol fos ce vaî. Ma si visie che il comun di Maian al cjape i contribûts de Leç 482/99 pal ûs de lenghe furlane dentri de aministrazion publiche e no par une gjestion spontanie de lenghe?
Cheste e je propit biele
29 agosto 2007
Par cui che nol à let la Patrie di Lui 2007
Ve ca la regjistrazion a Radio Onde Furlane, che mi à ospitât par fevelâ dal numar di Lui 2007 de Patrie dal Friûl.
Abonament par un an: 25,00 euros (pal forest 30,00 euros) sul cont corint postâl n.12052338 intestât a "LA PATRIE DAL FRIUL" Glemone
50.000 grazie!
Ancje se al è nassût par scherç e cualchidun al crodeve che e fos une bufule, o soi content che ben o mâl un pocje di compagnie, un pocje di informazion e un pôc di divertiment ju fâs e tant int e ven achì par lei ce che o scrîf.
Grazie inmò a ducj!
28 agosto 2007
International Blog Interactive Show
Chest progjet mi veve incuriosît e o ai provât a mandâ la domande par jessi ametût: le àn acetade (se no no mi mandavin il banner di meti, mi pâr di vê capît) e cumò stin a viodi ce che al sucêt.
Il Retôr Honsell al fevele di lenghis in Rai
Honsell su Fahrenheit
Caricato da christianromanini
Mi è rivât il tessarin
Vuê us mostri il tessarin che finalmentri mi è rivât: n. 122877 (terno sec su Rome 12 28 77).
O torni a ringraziâ ducj chei che o ai za ringraziât tal post precedent: mi soi gjavât une biele sodisfazion!
E stant che chest post al è un tic plui ironic di chel altri, o dedichi cheste foto al atuâl diretôr responsabil dal boletin comunâl che mi à parât vie parcè che no vevi operât cun professionalitât.
Ps1: un grazie ai Fantats furlans pe maiute!
Ps2: sì, lu sai, o soi un sticeboris e mal vês za dit!
27 agosto 2007
Molinaro
Cun di plui al à doprât une brute peraule "Talebans" che e tache pardabon a stâmi sul cûl!
Lait a lei il prin coment...
26 agosto 2007
Diari di Viaç - Canadà
ai 26 di Avost dal 2007
E je la cuarte dì di intervistis e ripresis a Toronto. E pe cuarte volte, dopo de Argjentine, Belgjiche e Sudafriche, o scuvierzìn une emigrazion sorprendentementri divierse. A son tantis lis robis che ti smaravein a Toronto: la prime, in ordin di timp, e je la sensazion di no vê mai capît ad in plen il concet di multiculturalisim. Lant pes stradis de citât al è impussibil no restâ sorprindûts di cemût che etniis diviersis, lenghis diviersis, grafiis diviersis su pes tabelis e insegnis des buteghis (caratars latins, grêcs, asiatics) a convivin “in maniere naturâl” delineant o afermant une teorie de diference. Îr, intune interviste nus àn dit: «La diference tra i Stâts Unîts e il Canadà e je semplice: cuant che tu ti traferissis tai Stâts Unîts tu deventis “american”, cuant che tu ti trasferissis in Canadà tu deventis un "canadês che al ven di...”». Nissun in Canadà ti domandarà di dismenteâ il to passât. Par un canadês e je propit cheste la ricjece. Cui che al associe a cheste imagjin la imagjin de Italie tant che stât regjonâl si fâs cualchi domande... o no?
Luca
25 agosto 2007
Comunicazion dal sindic
24 agosto 2007
Benvenuto on the web
Jo e Thermo i vin za dât un sugjeriment, ma o scuen ancje ameti che il sît mi plâs une vore!
23 agosto 2007
Fieste ladine a Sant Denêl
Fieste ladine e je dal sigûr une grande e biele ocasion.
Vê un moment di incuintri, riflession e confront tra i nestris popui al significhe fâ il pont de situazion par cjalâ indenant.
Purtrop però nol baste cjatâsi dome 3 dîs par an: intune realtât come la nestre li che la tutele des nestris lenghis (furlan, ladin e grisonês) a son l'element di fonde de nestre identitât, o calcoli avonde stonât l'ûs dome de lenghe taliane come unic veicul pe comunicazion e promozion de fieste stesse.
Se o vin di garantî l'avignî de nestre lenghe, no si pues limitâsi a pocjis situazions, ma o vin di pontâ sul so ûs simpri plui larc dentri di ogni situazion de nestre vite cuotidiane e istituzionâl.
Mi plasarès che pai prossins agns e cressès la presince no dome dai contignûts (dal sigûr za di alt nivel), ma ancje dal ûs normâl de lenghe furlane in maniere di no cjatâsi a fevelâ "di furlan", "di grisonês", "di ladin", ma "par furlan", "par grisonês", "par ladin".
22 agosto 2007
Maran
Menia
No lu vessio mai fat: o soi stât acusât di vê dât dal fassist a Roberto Menia (te foto).
Jo o ai dome contestât lis declarazions che Roberto Menia al à fat in cont di minorancis linguistichis e come che o podês lei tai coments dal blog di Renzo Tondo, o ai cirût di sclarî la mê opinion.
Po dopo Menia al è libar di pensâle cemût che al à voie e di fâsi fotografâ cemût che i plâs di plui.
I doi però un consei: pai eritemis sot dai braçs, a son cremis cussì buinis che a fasin passâ lis iritazions intun lamp... cussì nol covente che al vadi ator cul braç alt...
Interogazion sul interreg
Il sotscrit Christian Romanini
- stant la interogazion presentade vie pal ultin consei comunâl (29/06/2007) li che si domandave sclariments pal ûs de lenghe furlane dentri dal progjet Interreg
- stant che la lenghe furlane e jere stade dal dut ignorade, ancje se la Europe cu la Cjarte europeane pes lenghis minoritariis e garantìs l'ûs de lenghe furlane pes minorancis linguistichis dai stâts de Union europeane
- stant che l'ass. Garzitto e garantive che il comun nol ignore la lenghe furlane
- ricevût de Segretarie l'ultin invît pe presentazion dal opuscul par talian e par todesc, dentri sal progjet Interreg
AL DOMANDE
- parcè che l'invît al è dome par talian e par todesc
- cui che al fâs lis traduzions par todesc
- parcè che la referente dal sportel pe lenghe furlane e à firmât la mail dome par talian come Segretarie
- se il comun al riten impuartant il servizi dal sportel pe lenghe furlane
- se al pues dimostrâlu
- se o varìn prime de fin de legjislature une comunicazion trilengâl furlan, talian, todesc
- copie scrite in formât digjitâl de rispuete ae interogazion de volte passade (ndr, cheste mi è rivade ai 8 di avost e le cjatais tai coments)
- di savê cui che al à fat la traduzion de rispueste ae interogazion passade
- copie scrite in formât digjitâl de rispueste a cheste interogazion
Tai coments invezit us met la pontade precedente: ce che o vevi domandât tal ultin consei (29/06/2007) e ce che mi jere stât rispuindût simpri in mert a cheste cuestion.
21 agosto 2007
Thermoscandai: ce pensaiso des mês dimissions di cjâf grup?
Ce pensaiso des mês dimissions di cjâf grup?
a) un altri at de vuere mai finide
b) un plasê fat ae zonte interie
c) un erôr politic
d) une sielte juste
e) no i free un caz (a nissun)
f) nissune opinion
O podês votâ fin ai 31 di Avost. Votait, votait, votait!
20 agosto 2007
Consei comunâl
19 agosto 2007
Grazie Claudio
Di trê agns in ca nus invide noatris damiscj par podê ufrî ai partecipants, no dome torneu di beach volley, canois polinesianis cun Daniele Scarpa (olimpionic cun Antonio Rossi, te foto piçule), i zûcs e lis magjiis di Toni Zavatta.
A son stâts trê biei dîs di sport in compagnie di personis pardabon speciâls.
Grazie a Claudio Bardini e a dute la organizazion dal CSI.
18 agosto 2007
17 agosto 2007
16 agosto 2007
Biei i fûcs?
Grazie a Daniele e a ducj chei che a judin la Pro Majano no dome a cjacaris.
Plasûts i fûcs?
15 agosto 2007
Cun Chiara a Aquilee
E par tornâ sul discors che cualchi politic al fâs su inglês vs furlan, Chiara e je un esempli pratic che al dimostre che chei che a àn voie di difindi e tutelâ la lenghe furlane no fevelin dome par furlan: par lavorâ tal forest jê e scuen doprâ l'inglês, ma il fat che e continuedi a fevelâ par furlan, a scrivilu su la Patrie no i à comprometût propit nuie la cariere... Cun buine pâs dai Asquini, Ciani, Leonarduzzi, Rimati, Farcotti... e compagnie briscule che a continuin a stiçâ polemichis e posizions strumentâls.
A part la polemiche che achì o ai fat jo e che mi scusi, dulà sino lâts? Piçule gjite motare jù pe basse, tra Sant Zorç, Palme e clarementri a Aquilee (te foto) te basiliche mari de Glesie furlane.
Mandi Chiara, a la prossime!
14 agosto 2007
Ogni respîr...
The Police - Every Breath You Take
Ogni respîr che tu cjapis,
ogni moviment che tu fasis,
ogni leam che tu rompis
ogni pas che tu fasis
jo o starai a cjalâti...
13 agosto 2007
Cjistiel in rose a Ruvigne
12 agosto 2007
Il paîs dai orlois
Come che us vevi za dit, vuê o ai stât ta la val dal timp a Pesaria.
Us met achì une cerce di ce che o ai viodût ta chest paîs, maraveôs come dute la Cjargne.
O ringrazii di cûr i Colonos e il Tomât di Buie pe biele gjite e la organizazion ecezionâl. Compliments!
Al fevele Federico Rossi...
Viaç te val dal timp - Federico Rossi
... Al fevele Guglielmo Pitzalis...
Viaç te val dal timp - Guglielmo Pitzalis
... A fevelin la vuide e la aghe...
Viaç te val dal timp - Orloi a bascule
... Al fevele il carillon...
Viaç te val dal timp - Orloi cul carillon
... e ducj noaltris a scoltâ il timp che al cor.
11 agosto 2007
Ce fiestone li di Renzo
Tancj amîs, biele atmosfere e buine cusine!
Se cualchi papavar al vignìs fûr dai palaçons e al stes un tic di plui cu la int, nol varès dubis su cui che al varès di vuidâ la Regjon cul prossin an. Sperìn che chest Avost al puart un tic di sintiment te coce di plui di cualchidun.
Îr tante int a Tumieç e à mostrât che se al dipendès dal popul, lis sieltis a saressin za fatis.
Grazie Renzo e une bussade a Sonia!
Pascat Gjambar a Cjaurià
Un salût e tancj compliments ai fantats de associazion Pascat Day che cu la tratorie di Vico a inmanein la fieste dai Gjambars (si tache martars ai 14 di Avost). Chest an a son ancje biei grups di musiche furlane che a sunin. Mi sa che si viodìn là jù.
O met in evidence chestis 2 datis:
vinars ai 17
Lino Straulino/Loris Vescovo (duo acustic)
Barbariga Funky Band (funky-soul)
sabide ai 18
Jo no kognos (folk-rock furlan)
General musashi (southern rock/blues de Slovenie)
e nol mancjarà il sangrie party!
Altris informazions sul sît de associazion Pascat Day
10 agosto 2007
Sant Lurinç di Sedean
A Sedean e je une frazion che si clame Sant Lurinç li che propit ai 11 di Avost e je previodude une rogazion une vore sugjestive: lait a lei su Lenghe.net...
09 agosto 2007
Blasoni e il dibatit su la lenghe furlane
Compliments a Blasoni e grazie: biel intervent che us met come prin coment.
Viaç te val dal timp
Viaç ta la val dal timp in colaborazion cui COLONOS dentri di AVOSTANIS 2007
“…il gjeni secolâr dai orloiars da la Val Pesarine e il museu dal orloi
intun mâr di vert, Pradumbli,Truia, i stâi di Orias,
lis cjasis carateristichis cui cuvierts a plovê fats cu lis scjandulis ...”
aes 9.15 – partence in coriere de place di Madone di Buje
(aes 9.45 – la coriere e passe denant de stazion di Cjargne par chei che rivin di Udin cul tren des 9.09).
Rivâts a Pesariis si tache la visite a lis variis sezions dal museu dai orlois cu la vuide dai esperts e le visite dai orlois monumentai ator pal paîs.
Pal gustâ ducj insieme o larìn a Osteai.
Tal dopodimisdì ducj libars di lâ ator pai paîs par cjasis, lavadôrs, trois, stâi e vie indenant.
Si monte in coriere aes 16,30
(par rivâ a stazion di Ciargne in timp par cjapâ il treno des 17.30 par chei che àn di tornâ a Udin).
Si rive a Buie tor sîs di sere.
TEN DI VOLI
Puescj a disposizion pal viaç e gustâ coletîf: 20 iscrizions, fin che son puescj, rime di domenie 5 di Avost a e iscrizion si pae le cuote di 35 €uros pai grancj, 25 €uros pai fruts fin a dîs agns dentri de cuote al è il viaç in coriere e il gustâ;
Vint a disposizion dome 20 puescj, si scuen fâ di corse !
info NADIA 0432963537, LAURA 0432961241
08 agosto 2007
Il president Santuz
Grazie president Santuz!
07 agosto 2007
Ce blogarins chescj furlans! Melchior
Nuie ce dî: a chei, che a disin che il furlan al è sierât e nol è atuâl cui timps, o fâs une biele sbeleade!
Parcè che il Friûl no je une "piçule" Patrie, ma une grande Patrie cence confins!
Mandi ai furlans di Baviere e a ducj i furlans ator pal mont!!!
Ce blogarins chescj furlans! Carrozzo
Une sorte di diari di viaç, ma no dome: "O ai metût sù chest blog par condividi cu la famee e cun ducj i amîs lis fotos dai puescj li che o voi" al dîs Sandri, che al continue "In bande o podês cjatâ ancje altris informazions e leams su ce che o fâs, che o scrîf, che o publichi..."
O soi propit content che al sedi dut chest sflurî di blog in Marilenghe!
06 agosto 2007
Repetita juvant: Farcadice a Felet miercus
Te zornade che e ricuarde lis vitimis de tragjedie te mine di Marcinelle, (ai 8 di Avost dal 1956) dopli apontament cul cine documentaristic dedicât ae emigrazion furlane.
Miercus ai 8 di Avost dal 2007 aes 21.00 li dal Parc di Vile dai Tinins (o in auditorium, se al plûf) a saran proietâts 2 documentaris su la emigrazion furlane realizâts di Carlo Della Vedova e Luca Peresson (te foto), vincidôrs dal premi Appi 2006:
Farcadice: Diari di viaç – Charleroi (Belgjiche) e Umkomaas (Sudafriche)
Charleroi e je une citadine belgjiche, Umkomaas e je une citadine sudafricane: tant lontanis tra di lôr ma che dutis dôs a forin mete di une vore di furlans, costrets a emigrâ par cjatâ lavôr. E tancj emigrants a son restâts là vie creantsi une lôr vite lontan dal Friûl, ma mantignint un leam cu la tiere dai paris.
A saran presints i regjiscj par comentâ i documentaris insiemit al public.
05 agosto 2007
Ent Friûl pal Mont a Pontebe
Vuê o tornarai sù par finî di viodi la fieste cuntun altri "furlan ator pal mont": il Dree.
E intant mi soi fat la foto cul mitic Bruno Pizzul!
04 agosto 2007
In rispueste a doi antifurlans
O domandi ospitalitât te rubriche des letaris par rispuindi a doi conseîrs regjonâi dal centridrete, part li che ancje jo mi identifichi, jessint un iscrit e un elet di Forza Italia.
Intune “Cjase des libertâts” il principi di fonde al varès di jessi propit la difese de libertât di ducj, ma al semee, secont Paolo Ciani (An) (foto a çampe)e Roberto Asquini (Fi) (foto a drete), che pai furlans no sedi la libertât di gjoldi di un dirit tutelât no dome de leç 482/99 dal stât talian, ma adiriture de Costituzion de Republiche, cence contâ dute la normative europeane che e tutele i dirits linguistics des minorancis.
I doi conseîrs dal centridrete (ma ancje di chê altre bande al è ce sgrisulâsi par mert di plui di cualchidun) si declarin contraris al insegnament de lenghe locâl a scuele, platantsi daûr scusis pardabon debulis: al bastarès che a lessin a leisi «Il cuadri european di riferiment des lenghis» par rindisi cont ce che si dîs in Europe in mert a chest argoment. Invezit si continuisi a jemplâ la bocje di peraulis come “internazionalizazion”, “rapuarts cu la Europe e il mont”, ma no si piert ocasion par palesâ une otusitât provinciâl e nazionalistiche pardabon sleade dal cuadri european di vuê, li che la stesse Europe e dîs a clâr che par rivâ a un plurilinguisim concret si à di partî des lenghis locâls, passant a chê dal stât par rivâ ae fin a chês internazionâls che ti permetin di zirâ il mont: fâ une cuintriposizion tra furlan e lenghis internazionâls (par esempli, l’inglês) al è ridicul.
Afermâ che la lenghe furlane e puarte vie timp e fuarcis ai fruts, cuant che invezit al sarès par lôr une oportunitât in plui par disvilupâ plui capacitâts cognitivis, al significhe no vê nissune competence in materie di didatiche des lenghis e resonâ in maniere pardabon limitade: il cjâf dai fruts nol è come un seglot che une volte rivât a nivel, nol ten dentri plui nuie. Anzit, cun plui stimui, si rive a vê une formazion che ti permet di rispuindi miôr a dute chê schirie di situazions che si puedin presentâ intune societât complesse come chê di vuê.
E acusâ che la lenghe standard e la grafie uficiâl a copin lis varietâts locâls, come che al dîs Ciani, al significhe no vê studiât i elements di fonde: une politiche linguistiche serie e previôt sedi la tutele des varietâts locâls sedi la necessitât di une variante standard di riferiment che e fasi di “cuviert” a dut il sisteme linguistic, intun cuadri fondât su la coesistence e no su la esclusion. Ameti il contrari par un che al à la responsabilitât di fâ lis leçs, e je une mancjance pardabon injustificabil: berghelait di mancul e studiait un tic di plui se o vês di fevelâ dal pulpit. Se invezit no us va di documentâsi, parcè che l'argoment no us plâs, us ricuardi che o vês la responsabilitât di viodi dai interès di cheste regjon e no us à obleâts il miedi a fâ politiche. Se o sês contraris al furlan, fevelait clâr, cence platâsi o fâ lezions di furlanetât.
Al semearà strani, ma la posizion di Ciani e Asquini no mi maravee plui di tant, considerât che cuant che a son stadis lis ocasions par fevelâ e confrontâsi su chescj argoments lôr no jerin. Mi riferìs, par esempli, a un incuintri organizât te sede de Regjon a Udin li che su 60 conseîrs invidâts, cuasi il 90 par cent al jere assent e i doi a pene nomenâts a jerin tra i latitants. Cun di plui il stes Asquini al jere stât invidât a une altre taule di vore par frontâ la cuestion e jo stes, presint ta chê ocasion, mi soi permetût di mandâ plui voltis diviers materiâl al grup consiliâr regjonâl di Forza Italia, ma, ancje se su tancj ponts o restìn lontans, dome il conseîr Massimo Blasoni al à vude la creance di rispuindi. Invezit Ciani nol à rivât a concedimi un incuintri, ancje se jal vevi domandât. Ce che e mancje e je la voie di confrontâsi in maniere serene sui problemis: mi àn insegnât che in politiche, cui che al è assent al à simpri tuart e stâ sierâts tun “palaç di avoli” nol jude dal sigûr il dialic. Soredut par cui che al à il prejudizi di vê reson e nol vûl scoltâ opinions diviersis des sôs. O ai come la impression duncje che ciertis declarazions a sedin di singui che a fevelin a non di ducj, considerât che o ai bogns elements par sostignî che divierse int che si identifiche ancje tal centridrete no je cussì contrarie: intune serade a Pagnà assessôrs, conseîrs comunâi, components di sezion e sempliçs iscrits di Forza Italia de zone a àn manifestât un parê positîf al insegnament de lenghe furlane a scuele. Dal sigûr al è dome un campion, ma lis statistichis si fasin a campion.
O sieri cuntune considerazion su chei che a disin che i bêçs pal furlan a son “imorâi”, “butâts vie” e che si varès di fâ un referendum cuintri. Chest al è populisim pardabon puar e provinciâl, che mi fâs nassi cualchi domande: i bêçs che cierts politics a cjapin ancje se a dimostrin di no cognossi lis leçs, o piês, che no àn voie di rispietâlis; che a fevelin dome in maniere strumentâl fasint viodi trop “piçule” che e je cierte politiche, sono bêçs spindûts ben? Sono bêçs che a mertin? Jo no sai rispuindi e mi fâs voie di fâ une provocazion: parcè cun dute cheste ondade “moralistiche” nissun di chescj sioruts nol propon un referendum sui stipendis dai politics? Come che si viôt, cul populisim no si risolvin i problemis, ma si fâs dome deventâ triste la discussion. Par tant lassìn pierdi chestis sflocjis e cirìn di viodi dal destin di cheste regjon e de sô specialitât fondade, voie o no, ancje sul patrimoni linguistic che no si pues ignorâ.
Christian Romanini
conseîr comunâl
di Forza Italia a Maian
Amâr di Maian
La Nonino e fâs la sgnape "Ue" e le vent in dut il mont, e invezit achì o vin dome l'Elisir... po ben, lassìn pierdi se no cualchidun si stice...
Fevelant dal Amâr, chescj i ingredients: alcul, aghe, zucar, salvie, estrat di mente, melisse (o jerbe di âf) e articjoc.
Plui che amâr al è dolçut e la butiliute no dure trop ;-)
03 agosto 2007
Il riç internazionalitari
Internazionalitari e je une trasmission di Radio Onde Furlane che e fevele, cuntun tai nazionalitari, des nazions cence stât e des minorancis nazionâls de Europe. Rispiet al formât radiofonic, achì si puedin cjatâ dome lis gnovis e la trascrizion di cualchi pontade speciâl. Dut câs, la idee, e je chê di zontâ ancje cualchi gnove in plui rispiet ae version audio, massime cuant che la trasmission e je in polse, e la segnalazion di libris o altris materiâi in teme cui argoments frontâts.
Compliments a triku, il riç che al aministre Internazionalitari.
02 agosto 2007
Cine a Felet: Farcadice (Charleroi e Umkomaas)
Miercus ai 8 di Avost dal 2007 aes 21.00 li dal Parc di Vile dai Tinins (o in auditorium, se al plûf) a saran proietâts 2 documentaris su la emigrazion furlane realizâts di Carlo Della Vedova e Luca Peresson (te foto), vincidôrs dal premi Appi 2006:
Farcadice: Diari di viaç – Charleroi (Belgjiche) e Umkomaas (Sudafriche)
Charleroi e je une citadine belgjiche, Umkomaas e je une citadine sudafricane: tant lontanis tra di lôr ma che dutis dôs a forin mete di une vore di furlans, costrets a emigrâ par cjatâ lavôr. E tancj emigrants a son restâts là vie creantsi une lôr vite lontan dal Friûl, ma mantignint un leam cu la tiere dai paris.
A saran presints i regjiscj par comentâ i documentaris insiemit al public.
01 agosto 2007
Zucchiatti al è il miôr
Ve chi ducj i risultâts:
- Aldo Zucchiatti (69 su 213=32%)
- Romano Ciani (46 su 213=21%)
- Mariella Unfer (35 su 213=16%)
- Claudio Zonta (20 su 213=9%)
- Maria Teresa Garzitto (18 su 213=8%)
- Marco Minisini (16 su 213=7%)
- Giuseppe Cozzi (9 su 213=4%)


text:
Carli Magn
Carli Magn, par latin Carolus Magnus, par francês Charlemagne, par todesc Karl der Große (2 Avrîl 742 – Aquisgrane, 28 Zenâr[1] 814), al fo re dai Francs e dai Langobarts e imperadôr dal Sacrât roman imperi.
BiografieModifiche
La zoventûtModifiche
Al nassè di Pipin il Curt, prin maiordom di palaç, daspò re dai Francs, e Bertrade di Laon, cognossude anche come Berte dai grancj pîs, salacor tal 742, ma no o sin segûrs; no o savìn ben nancje dulà, salacor in Belgjiche, ancje se tal Votcent storics francês e todescs a tentatin di provâ che al jere nassût tai lor paîs, par resons di nazionalisim; dai sos predecessôrs al eredità une aleance unevore impuartante cu la glesie catoliche. No o cognossìn ben la infanzie di Carli Magn.
Carli re dai Francs e dai LangobartsModifiche
Tal 768 il pari al murì, probabilmentri pe idropisie, stramanant il ream a ducj doi i sos fis, Carli e Carliman, parcè che nol jere il dirit di primogjeniture; i doi fradis, no volint smiezâ il podê, a jerin unevore rivâi, ma il scuintri al fo evitât pe influence de mari, che e rivà a tignî sù la pâs sintremai il 771, cuant che Carliman al murì: Carli al rivà a cjapà il ream dal fradi, gjavant ae sô famee, che e scjampà dongje dal re dai Langobarts Desideri, che i Francs a vevin un bon rapuart cun lui, la pussibilitât di riclamâlu. Il rapuart cun lui al jere tant bon che Carli al veve maridât une sô fie, che no o savìn il non di lei, ma che e je par solit cognossude come Irmingarde, parcè che Alessandri Manzoni te tragjedie Adelchi le clamà cussì (par talian Ermengarda), o come Desiderade, ma, no vint vût fis di lei, vint pôre di une pussibil rivendicazion future dai erêts di Carliman, al decidè di discognossile e di tacâ i Langobarts. Te Storie i Francs e chescj par solit a jerin nemìs, par vie de volontât di chescj di concuistâ Rome e de aleance di chei cui papis; cun di fat il pontefiç Adrian I, che nol veve preseât lis gnocis e la aleance, al fo unevore cuntent. Par invadi la Italie al sielzè di doprâ une manovre a tanaie e tal 773 al rivà a vignî jù des Alps, tal Piemont, passant ator l'esercit nemì e lis fortificazions langobardis, che a jerin te planure e no sui monts parcè che chescj a jerin di là dal cunfin cul ream dai Francs, e scuaiantju par rivâ daûr di lôr cence nancje bataiâ. Viodude cemût che e jere la situazion, un grum di duchis langobarts a si alearin cun Carli. Desideri al si parà te capitâl Pavie di Milan, dulà che al tignì dûr par plui di un an; finît l'assedi e cjapade la citât tal 774, Carli, distronât il re, lu spedì intun munistîr a fâ il munic e al vignì il gnûf sovran dai Langobarts.
Al tornà in Italie tal 776 par fermâ un riviel di duchis langobarts (ancje chel dal Friûl) e tal 780 pe incoronazion di sô fi Carliman a re di chest paîs, cul non di Pipin.
Lis vueris cuintri i Sassonês e i AvarsModifiche
Il scuintri di Carli e dai Sassonês, popul paian che al veve la Gjermanie dal nort, scomençât tal 772, al finì tal 804. La religjon di chescj (I Francs a jerin grancj aleâts de Glesie) e lis svalisamencj (no a jerin bariduris naturalis tra lôr e i Francs) a creavin ruze tra i doi popui. E fo une vuere fate di seguitivis incursions dai Sassonês, par solit te Istât, e di rifis dai Francs, che, par esempli, un dì a coparin plui di 4 000 ostaçs intune volte. Carli par fâju jù e convertîju al doprà ancje deportazions, introdusint tes tieris dispopoladis Sclâfs e Francs, leçs unevore severis cuintri la religjon paiane e un grum di durece. Invezit, cuant che al ve di convertî e bataiâ cuintri i Avars (791 - 796), no e fo doprade cheste severitât e a forin scanceladis lis leçs suturnissimis cuintri i Sassonês.
La vuere cuintri i musulmansModifiche
Volint cjapâ gnovis tieris, disint di volê liberâ i cristians spagnûi dai maumetans, che a regnavin lavie, al organizà une spedizion tal 778, profitant dal fat che un emîr al j veve domandât judori cuintri un altri. Nol combinà nuie, ma tai agns seguitîfs i soi gjenerâi a rivarin a cjapâ la Catalogne. Un episodi di cheste prime vuere in Spagne al è unevore innomenât: biel che l'esercit di Carli al tornave in France, ae retrovuardie al j fo dât sot e e fo disterminade, e cun cheste ancje il paladin Orlant, o Rolant, che al è un dai personaçs plui impuartants de leterature romançe, sedi te epiche medievâl (par esempli te Cjançon di Rolant, par francês Chanson de Roland) sedi tai poems cavalarescs (par esempli tal Orlant inamorât, par talian Orlando innamorato, e tal Orlant furiôs, par talian Orlando furioso). Secont la tradizion, te batae, vignude a Roncesvalles (ma i storics a disin che chest al è un buridon), Orlant al copà un grum di nemìs Araps, ma chescj a jerin masse di lôr; al decidè di cuarnâ par clamâ jutori masse tart, parcè che nol voleve jessi vîl. Par chest al murì. Te realtât no a jerin Araps in chê bataie, ma Bascs, che no a jerin musulmans, ma cristians.
La nassince dal imperiModifiche
Tal 799 il pape, Leon III, che al jere debil, nol veve un grum di aleâts, ni internis ni esternis, e al venive acusât par intacs di casse e pe sô vite privade (difat Carli, che al podeve fâlu parcè che al veve un prestigi stragrant e al jere considerât, insiemit al pontefiç, al vuide dai cristians, al decidè di fâ un scrutini par verificâ e chest al jere ver), al si parà dongje di lui, a Paderborn, in Sassonie, par un riviel a Rome, afermant che a j jerin stâts gjavâts fûr i volis e che e j jere stade taiade la lenghe ma che a jerin cressûts di gnûf par un meracul. Tornade Rome al pape, chest te Sierade dal 800 al acolzè Carli te caput mundi come al si faseve pai antîcs imperadôrs romans e tal dì di Nadâl, in chel che il tron dal imperi bizantin al jere vacant, doprant cheste come reson (al veve di jessi un imperadôr roman), lu incoronà imperadôr dal Sacrât roman imperi te basiliche di San Pieri, rispietant il cerimoniâl imperiâl roman: la intenzion e jere chê di ripiâ la Storie dal Imperi roman a soreli bonât daspò une interuzion. Secont Egjinart Carli nol fo content de cerimonie, salacor parcè che al veve metût il pape la corone sul sô cjâf, e chest al à une precise significance simboliche, ma salacor il biograf al scrivè cussì nome par sotsegnâ la sô modestie, come al faseve Svetoni pai imperadôrs antîcs.
L'imperi sintremai la muartModifiche
Tal 802 Nicefor I al vignì imperadôr bizantin, no preseant la renassince dal Imperi roman di Jevât: i doi a si bataiarin dal 805/806 al 812, po fasint un pat che al assegnà a Nicefor Vignesie, la Istrie e la Dalmazie, a Carli il ricognossiment de sô carighe. Daspò al organizà il stât, dividintlu in conteis, lis tieris centrâls, e marchis, chês esternis; par controlâlis dutis, al mandave funzionaris clamâts missi dominici de capitâl Aquisgrane. Al viodè di scrivi cetantis leçs prin nome orâls.
Tal 813 al associà al cadregon il sôl fi legitim ancjemò vîf, Luduì; tal istès an pal fret che al jere intant che lui al jere a cjace tes Ardenis al si inmalà, come al jere za sucedût prime, cheste volte di polmonere; no volint scoltâ i miedis, par curâsi al decidè di bessôl di gjunâ par cualchi dì, po di tornâ a mangjâ dut chel che al voleve. La matine dal 28 Zenâr 814, fade la comunion, al murì.
Carli e la cultureModifiche
Al fevelave latin e al saveve lei, ma no scrivi; al cirì di imparâ cuant che al jere za intimpât, ma, aromai masse vecjo, nol rivà.
Al temeve la disparizion de culture dai Francs e de lor lenghe gjermaniche par vie de influence dal francês; par chest al scrivè une gramatiche de lenghe franche, intun timp cuant che al si crodeve che la sole lenghe che al si podeve comedâ e fos chê latine. Al organizà scuelis par predis e munics e al favorì la difusion de culture e la produzion di libris: in dì di vuê o vin 1 800 manuscrits realizâts dal an 1 sintremai la etât di Carli, plui di 7 000 scrits tal sô secul. Sot di lui al si stabilizà la minuscule caroline, la scriture che e fo la base pe elaborazion di chê doprade cumò tai libris (chê che il letôr al cjate chi). Il periodi di Carli al fo tant impuartant pe culture europeane che al è cognossût cul non di rinassince carolingjie[2]. Al jere ancje interessât ae astrologjie.
La scusseModifiche
Secont Egjinart, l'autôr de sô biografie plui impuartante, che lu cognosseve a muse, al jere grues, robust e alt 1,90 m; tal Votcent al vignì fûr che il so scheletri, che al fo misurât in chê volte, al jere propite 1,92 m. Al veve la muse taronte, i volis grancj e vivarôs, il nâs plui grant de medie, ma no une nape, l'estri gaiôs, il cuel nudrît e curt, la panze un pôc infûr e la vôs plane, ma masse sutîl par lui. Lis figuris tes monedis, che lu rapresentin cun mostacjons e cence barbe, come ducj i Francs, a confermin cheste descrizion.
L'imperiModifiche
Ve une mape dal imperi di Carli: in narancin, vert e rosât i teritoris che al stramanà ai trê fis.
CuriosetâtsModifiche
- Carli al veve un elefant, che al si clamave Abul-Abbas, regalât cuntun grum di altris robis di un calif
NotisModifiche
- ↑ Le Goff: "Non è vero che Carlo Magno fu padre dell'Europa", repubblica.it, 27 Zenâr 2014
- ↑ Stefano Asperti, Origini romanze. Lingue, testi antichi, letterature, Viella, Lavis, 2014
Leams esternisModifiche
- Puntadis di Alle otto della sera su Carli Magn, rai.it
- Carlomagno, treccani.it


text:
INFIER di Dante Alighieri
€ 20,00 € 16,00
98 disponibili
BREVE DESCRIZIONE
Traduzion di Pierluigi Visintin
Par cure di Alessandro Carrozzo
Cuvierte di Renato Calligaro
La traduzion complete par furlan de prime Cantiche de Divine Comedie, cul test origjinâl in bande par preseâ il confront.
Descrizione
La traduzion dal Infier di Pierluigi Visintin, che e fâs riferiment ae version critiche di Natalino Sapegno, e je atente a mantignî la armonie tra forme e contignût che e je tal origjinâl di Dante, te cussience che la perfezion, te traduzion leterarie, e je un obietîf impussibil.
Il sfuarç par ce che al tocje la forme metriche al à dât risultâts une vore bogns: i viers a son simpri endecasilibis, in gjenerâl di bon ritmi, lis rimis a rispietin la struture incjadenade tipiche de tercine di Dante e cun di plui a rivin a une variabilitât des rimis che e je parsore dal 70%: ven a stâi che dome trê rimis su dîs a tornin plui di une volte tal stes cjant. Dome in câs une vore rârs tal puest des rimis perfetis si cjatin assonancis.
Chest sfuarç formâl in gjenerâl nol compuarte sacrificis masse pesants tai contignûts, che a mantegnin pal plui la lôr completece e complessitât e che no vegnin scuasi mai semplificâts o banalizâts.
Le lenghe doprade di Visintin e je chê furlane di riferiment, ancje se in cualchi câs e pues zuiâ su cualchi variante, plui di dut par otignî une rime: cussì si pues cjatâ cualchi alternance tra formis tant che steve/stave, levin/lavin, nuie/nie. In Dante stes si cjatin alternancis dal gjenar, o une vore plui fuartis o fintremai invenzions, e a fasin part di une fase de lenghe taliane medievâl, ancjemò in elaborazion, no stabilizade e no dal dut coerente: la lenghe furlane invezit e à un nivel di elaborazion plui definît, tipic di une lenghe contemporanie che e je rivade a un ciert grât di standardizazion. Par cheste reson lis alternancis te lenghe di Visintin a son une vore plui limitadis che in Dante e, gjavant elements cemût che a son chei a pene citâts ca parsore, il so furlan al è unitari e coerent.
Note dal curadôr Sandri Carrozzo
Sandri Carrozzo (Udin, 1975), laureât in letaris classichis, al è president e lavoradôr de Serling, une cooperative che e furnis servizis linguistics pe lenghe furlane. Al à lavorât e al lavore tant che tradutôr; al à insegnât furlan a plui nivei li di scuelis, universitâts, ents publics e v.i.; al à voltât i Lirics grêcs (Kappa Vu 2002) e, intune cun Pierluigi Visintin la Odissee di Omêr; tant che lessicolic e linguist al à vût e al à part te elaborazion di dizionaris (DOF Dizionari Ortografic Furlan; DOF piçul; Grant Dizionari Bilengâl Talian-Furlan; Dizionari ilustrât) e di imprescj di linguistiche computazionâl, tant che il Coretôr Ortografic Furlan e il tradutôr automatic talian-furlan Jude. Al à publicât diviers scrits su la lenghe furlane, massime tai aspiets de norme linguistiche, de storie de lenghe, de critiche des traduzions, de politiche e de planificazion.
Recensioni
Ancora non ci sono recensioni.
Be the first to review “INFIER di Dante Alighieri”
Ti potrebbe interessare…
-
IL CJASÂL DAI ANIMÂI
Traduzion di un dai tescj plui famôs de leterature mondial, Animal Farm, come is antighis flabis di Esôf o di Fedri al fevele di animâi par fevelâ de umanitât; al è un romanç-spieli dal nestri timp, bon par capî lis deviazions ideologjichis dal Nûfcent e tant che denuncie da la violence des ditaturis.
Traduttore: Luca De Clara
-
LA DIVINE COMEDIE – Traduzion di Aurelio Venuti
Lis trê Cantichis de Divine Comedie voltadis par furlan. Aurelio Venuti, apassionât cultôr di Dante, intun lavôr di agns, al è rivât a rindi lis finecis e lis sfumaduris de poesie, cence intacâ la struture metriche che e fâs dutun cu la sostance spirituâl de Opare dantesche. Il test origjinâl in bande par gjoldi intal stes timp la lenghe di Dante e lis pussibilitâts espressivis dal furlan. Alegât un CD cu la leture de bande dal tradutôr di cualchi Cjant, insiorade des musichis di Alessio Velliscig, cul violoncel di Antonio Merici.
-
ODISSEE di Omêr
Voltât par furlan di Sandri Carrozzo e Pierluigi Visintin
Un lavôr di traduzion integrâl dal grêc al furlan, lât indevant par plui di 8 agns. Un dai classics de leterature di ducj i timps, une metafore de condizion umane stesse. Test grêc inte pagjine dongje.
Un lavoro di traduzione integrale dal greco al friulano durato oltre 8 anni. Uno dei classici della letteratura mondiale, una metafora della stessa condizione umana. Testo greco a fronte.
-
LIRICS GRÊCS
Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche arcaiche, par une riflession jentri culture classiche e lenghe furlane.
Anacreonte, Alcmene, Archiloco, Tirteo, Mimnermo, Ipponate, Saffo, Alceo… tradotti in friulano da Alessandro Carrozzo. Sono frammenti fra i più famosi della lirica greca arcaica, per una riflessione fra cultura classica e lingua friulana.


text:
Al capite che Lupo Manarie al à di scrivi a sô cusine Anute Panti e nol sa cemût fâ, sì che duncje al domande ae Bibliocheche e chê, che e sa dut ce che al covente savût, i dîs che al varès di doprâ un telegram, parcè che i telegrams a cjaminin e a rivin une vore svelts. «Ma ancje [...]
Tag: Lupo Manarie
Lupo Manarie al à di lâ a Orsarie intune farie a fâ comedâ la sô manarie ma o savês che Orsarie e je un potentât dai Ors e cussì ve che su la puarte dal paîs lui si cjate une sentinele ursine cuntune grande alabarde che i fâs: “Altolà chivalà, giri al largo, fermo o sparo!” «Cui crodistu di jessi, [...]
Lupo Manarie, lu san ducj, ma propite ducj, ancje lis gjalinis dal gjalinâr, ancje i cunins dal cuninâr, ancje i purcits dal purcitâr, ancje i lumins dal luminâr, ancje lis cenglis dal cenglâr, parfin il crot dal crotâr, il gjat dal gatâr e parfin parfin parfin lis pantianis dal… pantianâr la cantine. Insome… lu san propite ducj, e cumò tu [...]
Forsit no lu savês, ma un dai amîs plui granc di Lupo Manarie al è Cane Dell’Uva. Cane e Lupo si cognossin di agnorums e forsit no savês che di spes si cjatin a fâ une partide di discors. E forsit no savês che par fâ une partide a coventin lis cjartis di discors, che Lupo Manarie al puarte simpri [...]
Lupo Manarie nol crôt che il cjan marangul al esisti. Ma propite no i crôt. Né lui, né so barbe. Ma prime bisugne spiegâ. No ducj a san che Lupo Manarie, di bande di mari, fradi de madone di so cusin Pauli, chel di San Pauli, che al veve sposât la gnece dal cunsuvrin de brût di sô agne Catarine, [...]
A Pasche, dopo vê piturât i ûfs come che i veve dite so Barbe Zuan, a Lupo Manarie no i reste che vierzi i ûfs di cjocolate. E però no ‘nd à nissun! Plui al cjalee te cariole, e plui le viôt vueide! Oh, puarin, Lupo Manarie, che nol à nancje un ûf di vierzi, o disarês voaltris, ma no [...]
Lupo Manarie, lu san ducj, al è un lôf di cûr e se al pues judâ i amîs, lu fâs. Ven a stâi che un dai siei amîs al è nuiemancul che il Cont Ecurte, si visarês di lui e di cuant che al è lât a cjatâlu, ai timps dal CovidCurte Day 20. Ben, ce che al è e [...]
A Flambri al jere a stâ un frut che si clamave Flavio. Flavio di Flambri al jere fi di Gjelindo, il fradi de Agne Ghine, e nevôt di Tilio, chel dal borc dai Vieris, propit dongje cjase di Gjildo cjaliâr. Lu cognossarês di sigure ancje voaltris. Se no lu cognosês, domandait a Margarite, une frute di Cjamin, amie di Matilde, [...]


text:
Federico Vicario
I Lineaments di leteradure furlane si proponin di ufrî un cuadri essenziâl de produzion leterarie in lenghe furlane. La publicazion, che e je finanziade de leç statâl nr. 482 dal 1999 su lis comunitâts lenghistichis storichis in Italie, e salte fûr pal Centri Interdipartimentâl di Ricercje su la culture e la lenghe dal Friûl (CIRF). Ta chestis pagjinis, in particolâr, si presentin esemplis de produzion scrite par furlan des origjins incà, cuntune serie di tocs e notis di incuadrament gjenerâl. Une Bibliografie di riferiment, cu la indicazion dai titui des antologjiis furlanis e dai studis di critiche leterarie, e complete il lavôr.
Il volume ha l'intento di offrire un quadro essenziale della produzione letteraria in lingua friulana. La pubblicazione, che è stata finanziata dalla legge statale n. 482 del 1999 sulle comunità linguistiche storiche in Italia, è promossa dal Centro Interdipartimentale di Ricerca sulla cultura e la lingua del Friuli (CIRF). In queste pagine, in particolare, si propongono alcuni esempi di letteratura scritta in lingua friulana dalle origini ai giorni nostri, con una serie di appunti e note di inquadramento generale. Una Bibliografie di riferiment, con le indicazioni dei titoli delle antologie friulane e degli studi di critica letteraria, completa il lavoro.
Federico Vicario al è docent li dal Dipartiment di Lenghis e letaraduris forestis de Universitât dal Friûl (DILE) e si ocupe di lenghistiche romaniche e gjenerâl; responsabil sientific dal progjet Documents antîcs dai archivis furlans, al à publicât libris, contribûts di storie de lenghe furlane e coments a cjartis furlanis de tarde Ete di Mieç. Pe editore universitarie Forum al à publicât i volums Lezioni di linguistica friulana (2011), ancje te version furlane Lezions di lenghistiche furlane (2007), e i cuatri volums di cjartis furlanis antighis di Glemone. Simpri pe editore Forum al à curât la publicazion dai ats de cunvigne Scuola e amministrazione pubblica. I dieci anni della legge 482 sulle comunità linguistiche d’Italia (2011).


text:
Pignarûl
Aromai par San Marc il Pignarûl a je une tradizion che si piert indaûr tal timp. Al inizi di ogn an, si torne a cjatâsi, par meti adun chest event, di ducj sintût e tant spietât.
Eco la costruzion dal “fugaron”, un bielissim cjistiel di balis di stran che la sere de Epifanie al ven brusât. La direzion dal fum dal fûc, a ven “lete” dai vecjos dal paîs e cussì a saltin fûr strolics, positîfs o negatîfs. Dute la int, oltri a scjaldasi atôr dal gran fûc, a son seneôs di savê prevision. Al è pussibil studâ la sêt cul tè, opûr cul plui indicât broulè, preparât da las femines dal paîs.
La date precise da la manifestazion a pos gambiâ par motîfs di organizzazion.
Se o vês voe di partecipâ us consein di verificâ dì e ore.
Il Pignarûl al scomence a cjapâ la forme. Aromai lis vecjis balis di stran cuadradis cumò a son deventadis “rotobalis”. I tratôrs a àn rimplaçât i braçs che une volte a vongolavin pe costruzion dal “cjistiel di fûc”. Ognicâs al vûl une cierte maestrie par indreçâ ben dutis lis balis. Parsore il Pignarûl à ven dreçâde une scrite: dome cuant che al brusarâ si podarâ dî se l’an apene scomençât al puartarâ furtune o mancul. L’operazion a je tant a riscjo, parcè che bisugne rimpinâsi fintremai ae spice dal cjistiel. Dome i plui ardimentôs a corin chel riscjo, compagnâts da prejere di chei che a cjalin di abas. Cumò il Pignarûl al è pront par jessi brusât. La sere a stâ rivant. Il “cjistiel” al è finît e cumò al è il timp par une partidute di balon, deventade apontament fis de zornade. Dopo jessisi scjaldâts, si bêf cualchi bon tai di vin neri, sot le lobie metûde sù pe l’ocasion. La spiete je lungje, ma jenfri amîs il timp al passe cence gruess problemis.
Il moment al è rivât! Si dividisi in mût di impiâ il “cjistiel” spiçânt il fûc in tancju ponts, cussì che si brusi dut insiemi. Cheste operazion a je chê che ti jemple di sodisfazion. Intant che il Pignarûl al bruse e al scjalde, o impiin cetantis lanternis di cjarte che a van sù intal cîl par sluminâlu di gnovis stelis.
Gnot di magjie, plene di rievocazion e di incjant…
Bon Pignarûl.


text:
Vueits
Simona e sintì lis aìnis di Yuri sot ai siei pîts discolçs.
E cirì a palpe lis scarpis, poiadis dongje dal jet, e doprant il telefonin e fasè lûs su la vierzidure taronde de jessude. In pîts intal scûr e spietà che l’implant centrâl di ossigjenazion al tacàs a rontâ come che al faseve ogni cuart di ore, e cuant che e sintì il sgrasaiâ dal motôr jemplâ lis orelis ancje je e impiâ l’argagn che al vierzeve la buse par lâ fûr. Sô mari e so pari e jere sigure che no si saressin inacuarts di nuie, ma chê gnot a nol jere il câs di riscjâ.
– Nus spiete sul Puint Grant – i veve rispuindût il frutat, tirant fûr dal gjubot un argagn che al someave un telecomant.
– Ce isal?
– Un passepartout magnetic – i disè riduçant sot dal çuf – A son dôs setemanis che i lavori parsore. Al vierç di dut!
– E il regjistradôr di ricuarts?
– Lu à Alan.
– O seis grancj! – e disè Simona, cuntune ridade misturade inte vôs.
Si inviarin viers il Puint, compagnant cuntune man il parepet. I cjavei, blancs come il lat, a sfilavin lis scjalutis che, ogni pôc, a si rimpinavin su intes cjasis. Simona, tirade come une cuarde di violin, a tigneve dûr il flât, pensant che e steve cjaminant sot i siums di dute la sô int, mentri che e durmive intai jets. Lis cjasis, retangui cence barcons grampâts intal sofit de grande grote, a someavin gnotui cui voi sierâts, pront jevâ su e svualâ vie. Cuant che il rontâ artificiâl al tacà, come al solit, je e scaturì, e cirint par nature di tignîsi cun dutis dôs lis mans, e pocà di brut cuintri il parepet, cul telefonin che i sbrissà vie, colant intal vueit.
– Mierde! – e bruntulà a alte vôs.
– Dai, su piçule, nuie di grâf, – la cuietâ Yuri, che al veve viodût dut – tu larâs a cjolilu doman matine inte Rêts di Recupar. Movìnsi pluitost, che il vecjo Livio al è un che al stâ pôc a cambiâ idee.
E jere vere. Chel dopomisdì il nono di Alan, che piês che la vecjaie al veve dome la salût, al veve a la fin dite di sì, e a varessin podût regjistrâ sul ordenadôr lis imagjinis mentâi dai siei ricuarts. Al jere un dai pocjissims vecjos che al veve vivût tal mont di fûr, e Simona, Alan e Yuri, a varessin scuviert a la fin se chest mont antigon al jere verementri esistût o se al jere dome une liende di piturâ tai cjâfs da fruts.
Dopo vê saludât cuntune alçade di mustic Alan, a cjaminarin cence intops viers la cjase di Livio, traviersant il Puint Grant e une vore di altris puiûi, strents e dispès scûr, che a voltavin di ca e di là a ogni pissade di cjan.
A savevin di scugnî sghindâ la polizie, parcè che scjamâ ricuarts di un over-eighty al jere un reât, ancje se aromai nissun al veve un grant interès a fâlu, e ancje lôr a jerin une vore malfidant su chei mitics timps dal passât.
Dome cuant che a voltarin l’ultin cjanton si inacuarzerin da lis lûs celestinis che slusignavin propit li che a vevin di lâ lôr. Alc di lunc, involuçat intun linçûl blanc, al vignive calât de vierzidure, e lôr a capirin subit che la aventure e jere finide ancjemò prin di tacâ.
Alan, che so nono lu veve viodût a pene dôs o trê voltis, al restà impassibil, mentri che Simona, poiant i comedons al parepet, e tacà a vaî, e i lagrimons che a colarin intal vueit a traviersarin ancje lis maiis di fier finissimis des Rêts di Racuelte.
– Coragjo. – i disè Yuri, cjareçantle cui dêt blancjissims – Nol jere ancjemò l’ultin. Tu viodarâs che prin o dopo o discuvierzarin cemût che al jere fat chest famôs soreli.
_________________
Version par talian


text:
Biblie
La Biblie al è il libri plui vendût dal mont che al cjape dentri di se plusôrs libris a seconde des confessions cristianis e ebraichis. I libris da la Biblie a son ancje clamâts Sacris Scrituris parcè che Cristians e Ebreus a crodin che a sedin inspirâts di Diu. I Ebreus a si ricognossin tal Vecjo Testament e no si ricognossin intal Gnûf testament, al ven a stâi la peraule di Jesu Crist e dai siei apuestui.
Il tiermin furlan "Biblie" al derive, zontraviers il latin, da la peraule greche biblìa che a significhe "libret". Cheste a sô volte e ven da biblos che segnave la part didentri de plante dal papîr, da le cuâl a si tire fûr un gjenar di cjarte.
Par sancirâ cuai libris a dovevin jentrâ inte Biblie, i cristians catolics a an stabilît un canul (canone), che al definìs setantedoi libris come fasint part des Sacris Scrituris, dividûts in Vecjo Testament (45) e Gnûf Testament (27).
Altris intal canul a fasin jentrâ dome sessante sîs libris ripartîs in Scrituris Ebraichis (39) e Scrituris Grechis Cristianis (27), chei altri sîs a vegnin ritignûts apocrifs.
La Biblie Furlane e je stade curade di un grup di studiôs e voltade par furlan di pre Toni Beline, inte prime edizion complete cun pre Checo Placerean, pe seconde edizion di bessôl, cu l’aprovazion dai vescui furlans e de Conference Episcopâl Taliane, publicade intal 1997 par cure dal Istitût "Pio Paschini" di Udin.
Composizion (canul)Modifiche
Par la maiorance dal cristianisim i libris de Biblie a son cussì ripartîts:
- Pentateuc:
- Gjenesi, Esodi, Levitic, Numars, Deuteronomi;
- Libris storics:
- Josuè, Judiç, Rut, Samuêl 1 e 2, Res 1 e 2, Cronachis 1 e 2, Esdre, Tobie, Judite, Ester, Maccabeos 1 e 2;
- Libris didatics:
- Jop, Salms, Proverbis, Eclesiaste, Grande Cjante, Sapience, Eclesiastico;
- Libris profetics:
- Isaie, Jeremie, Vaiudis, Baruc, Ezechiêl, Danêl, Osee, Joel, Amos, Abdie, Jone, Michee, Naum, Abacuc, Sofonie, Ageu, Zacarie, Malachie;
- Libris storics:
- Libris didatics:
- Letaris di Pauli: ai Romans, ai Corinti 1 e 2, ai Gjalats, ai Efesins, ai Filipets, ai Colossets, ai Tessalonicês 1 e 2, a Timoteu 1 e 2, a Tît, a Filemon, ai Ebreus;
- Altris letaris: di S. Jacum, di S. Pieri 1 e 2, di S. Zuan 1 e 2 e 3, di S. Jude;
- Libris profetics:
Par altris confessions i libris: Tobie, Judite, Maccabeos 1 e 2, Sapience e Eclesiastico, invezit a vegnin ritignûts apocrifs
Vôs leadisModifiche
Leams esternisModifiche
- (furlan) Il test de Biblie
- (furlan) La leture continuade de Biblie


text:
Humpty Duo – Mosaicantos – Dartigne
Martars ai 3 di Lui aes 21.15 a Dartigne cuntun apontament dopli di bandis talianis. Si scomence cui Humpty Duo dulà che un cuintribàs e une ghitare acustiche si cjatin e a fevelin in maniere simpri gnove e eficace creant un jazz insolit e moderni. Il acoustic groove une vore particolâr (Luca dal Sacco ae ghitare e Matteo Mosolo al cuintribàs) si è za fat notâ in manifestazions impuartantis come Umbria Jazz, Udin&Jazz, Jazzit Fest: ’t’tal è a pene vignût fûr il gnûf disc, Synchronicities, dulà che a rivisitin lis musichis di Sting.
A sierin la serade i Mosaicantos, tercet metût sù di pôc cul spetacul Cancion Mujer, une dediche speciâl a dutis lis feminis. I tocs a vegnin de culture ispano americane, andaluse, iberiche, sefardite, taliane cun cualchi incursion di temis origjinâi.
DARTIGNE
Logade a man çampe de grande val dal Tiliment, tra lis clevis meridionâls dal Cuarnan e chês ocidentâls dal Faêt, Dartigne si disvilupe intune “figure a forme di cûr”, cemût che al à scrit Baldissera ai prins dal ‘900. Lis sôs origjins a son une vore antighis: abitade za in epoche preistoriche, e à vût insediaments comerciâi significatîfs sedi celtics che romans. No distant dal centri si pues visitâ il Parc dai Garofui, cun floriduris straordenariis in ogni stagjon. Passion e storie si fondin ancje inte tradizion enogastronomiche, in mût particolâr chê dal purcitâ, che si caraterize pe gjenuinitât e pal savôr “cence timp” dai siei prodots, celebrade ae fin di Novembar de tradizionâl Fieste dal Purcit organizade dilunc des viis dal paîs, coinvolzint dute la comunitât.


text:
LIRICS GRÊCS
€ 10,00 € 5,00
12 disponibili
BREVE DESCRIZIONE
Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche arcaiche, par une riflession jentri culture classiche e lenghe furlane.
Anacreonte, Alcmene, Archiloco, Tirteo, Mimnermo, Ipponate, Saffo, Alceo… tradotti in friulano da Alessandro Carrozzo. Sono frammenti fra i più famosi della lirica greca arcaica, per una riflessione fra cultura classica e lingua friulana.
Descrizione
Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche arcaiche, par une riflession jentri culture classiche e lenghe furlane.
Anacreonte, Alcmene, Archiloco, Tirteo, Mimnermo, Ipponate, Saffo, Alceo… tradotti in friulano da Alessandro Carrozzo. Sono frammenti fra i più famosi della lirica greca arcaica, per una riflessione fra cultura classica e lingua friulana.
Recensioni
Ancora non ci sono recensioni.
Be the first to review “LIRICS GRÊCS”
Ti potrebbe interessare…
-
LA DIVINE COMEDIE – Traduzion di Aurelio Venuti
Lis trê Cantichis de Divine Comedie voltadis par furlan. Aurelio Venuti, apassionât cultôr di Dante, intun lavôr di agns, al è rivât a rindi lis finecis e lis sfumaduris de poesie, cence intacâ la struture metriche che e fâs dutun cu la sostance spirituâl de Opare dantesche. Il test origjinâl in bande par gjoldi intal stes timp la lenghe di Dante e lis pussibilitâts espressivis dal furlan. Alegât un CD cu la leture de bande dal tradutôr di cualchi Cjant, insiorade des musichis di Alessio Velliscig, cul violoncel di Antonio Merici.
-
CONTIS CUSSÌ pai frutins
Autore / Autôr: Rudyard Kipling
Traduzioni e illustrazioni / Traduzions e ilustrazions: Francesca Gregoricchio
Testo bilingue Inglese / Friulano
Opare uniche tal so gjenar: lis plui bielis storiis di Kipling sui animâi e le nature voltadis par furlan, cul test origjinâl inglês in bande e biei dissens colorâts e divertents.
-
IL CJASÂL DAI ANIMÂI
Traduzion di un dai tescj plui famôs de leterature mondial, Animal Farm, come is antighis flabis di Esôf o di Fedri al fevele di animâi par fevelâ de umanitât; al è un romanç-spieli dal nestri timp, bon par capî lis deviazions ideologjichis dal Nûfcent e tant che denuncie da la violence des ditaturis.
Traduttore: Luca De Clara
-
ODISSEE di Omêr
Voltât par furlan di Sandri Carrozzo e Pierluigi Visintin
Un lavôr di traduzion integrâl dal grêc al furlan, lât indevant par plui di 8 agns. Un dai classics de leterature di ducj i timps, une metafore de condizion umane stesse. Test grêc inte pagjine dongje.
Un lavoro di traduzione integrale dal greco al friulano durato oltre 8 anni. Uno dei classici della letteratura mondiale, una metafora della stessa condizione umana. Testo greco a fronte.


text:
Cosâcs
I Cosâcs a erin une popolazion di origjine russe, che a volevin ribaltâ il guvier bolscevic dal URSS; cussì cun la vignude de vuere a si alearin cui todescs. Cuant che però la vuere e scomençà a lâ mal par l'"asse" e la armade rosse e pocà fûr de Urss i naziscj, Hitler al fo costret a prometiur une gnove patrie dute par lôr: la Kosakenland in Nord Italien, che no jere altri che la Cjargne. Cussì te Istât dal '44 Hitler al assegnà dut il teritori cjargnel, plui une part dal Alt Friûl (comuns di Bordan, Buie, Maian, Trasaghis) a dôs divisions russis, une Cosâche cjapitanade dal ataman Krassnov, chê altre caucasiche, che e jere za stade impegnade in Polonie. Come capitâl e fo sielzude Verzegnis.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Anuari di Glesie Furlane "Patrie dal Friûl"
Patrie dal Friûl 2019scjame il PDF
Patrie dal Friûl 2018scjame il PDF
Patrie dal Friûl 2017scjame il PDF
Patrie dal Friûl 2016scjame il PDF
Patrie dal Friûl 2015scjame il PDF
Patrie dal Friûl 2014scjame il PDF
Patrie dal Friûl 2013scjame il PDF
Patrie dal Friûl 2012scjame il PDF
Patrie dal Friûl 2011scjame il PDF
Patrie dal Friûl 2010scjame il PDF
Patrie dal Friûl 2009scjame il PDF
Patrie dal Friûl 2008scjame il PDF
Patrie dal Friûl 2007scjame il PDF
Patrie dal Friûl 2006scjame il PDF


text:
Zûcs gjestionai di balon
I zûcs gjestionâi a son un tip di zûcs dulà che tu fasis la part di un gjestôr di une scuadre sportive. Tu puedis sedi un gjestôr di une scuadre di balon, bale tal zei e vie indenant - a son un grum di dissiplinis diferentis, ma il balon e jê chê plui popolâr.
Zûc gjestionâl online preferît tal mont
A nivel mondiâl, il zûc gjestionâl di balon preferît al è Hattrick. O vin centenârs di miârs di utents atîfs.
Su Hattrick, tu fasis la part dal paron e gjestôr di une scuadre di balon. Chest al vûl disi che tu cjapis dutis lis decisions critichis su alenament, ricercje di talents, operazions di marcjât - e soredut lis tatichis di doprâ intune partide. Il travuart al è chel di meti adun une scuadre, vinci cuintri i aversariis e scjalâ lis seriis fintremai ae plui alte, intun sisteme dulà che ancje chês altris scuadris a son vuidadis di zuiadôrs come te.
Zuiâ a Hattrick al è simpri gratis
Hattrick al è un zûc gjestionâl gratis. No ti costarà mai nuie vierzi e gjestî la tô scuadre, e no ti fasarìn mai paiâ par vê vantaçs tal zûc. Dut câs al è pussibil inzornâ l'acont e diventâ Hattrick Supporter, che ti permet di ve a disposizion plui imprescj pe analisi des partidis, personalizâ la scuadre e interagjî cun chei altris utents.
Prove un dai miôrs zûcs gjestionâi
esistents. Iscriviti vuê - tu sarâs pront a zuiâ in cuatri e cuatri vot!


text:
Pueste eletroniche
La pueste eletroniche (par inglês e-mail o email) si riferìs al sisteme che al permet di componi, mandâ e ricevi messaçs doprant sistemis di comunicazion eletroniche. Al dì di vuê scuasit ducj i sistemis di pueste eletroniche e doprin come canâl di trasmission la rêt Internet, di cui la pueste eletroniche e je un dai servizis plui popolârs; in confront cul servizi puestâl tradizionâl e à soredut i vantaçs di jessi un grum economiche e svelte, parcè che e pues rivâ ae destinazion in pôcs seconts.
StorieModifiche
La pueste eletroniche e nas prime di Internet. Il so ûs al scomence tal 1965, par permeti la comunicazions tra ordenadôrs (mainframes). In seguit e fo implementade la pussibilitât di mandâ messaçs a ordenadôrs intune rêt, e daspò, a chei colegâts ae rêt ARPANET, che al è il von de rêt Internet. Tal 1972 al fo doprât pe prime volte il simbul "@" (cai, gubanute), par separâ il non dal utent di chel de sô machine.
Cjale ancjeModifiche
Leams esternisModifiche
- (inglês) Il prin messaç di pueste eletroniche


text:
Le Vichipedie e je un Wiki, che al ûl dî che ognidun, tu inclûs, al pues modificâ un articul propite cumò, e viodi lis sôs modifichis daurman su chê pagjine.
Modificâ une pagjine Wiki al è une vore facil. Tu ‘nd âs dome di fracâ sul colegament "Edit this page" al inizi (o al colegament di modifiche che tu cjatis su le gjestre o sul fond) di une pagjine Wiki. Cheste azion ti parterâ a une pagjine dulà che e jè une curnîs cun dentri al test modificabil di chê pagjine. Se tu vuelis dome provâ un pôc, falu su le Sandbox, no ca. Tu tu dovaresis ancje scrivî alc come sommari inte piçule curnîs sote di chê cul test di modificâ. Quant che tu ‘nd âs finût, frache al boton ‘’’preview’’’ par viodi cemût che e vignarâ le pagjine, e se lis modifichis ti plasin, frache "Save" par salvâ, se no fâs altris modifichis.
Tu puedis ancje fracâ il colegament "Discussion" par viodi le Pagjine di discussion, dulà che i utents de Vichipedie puedin zontâ i lôr comments e opiniôns su chê pagjine. Frache su "+" par meti dongje une gnove sezion, o modifiche le pagjine come une normâl.
Conseis par la modifiche di articui de Vichipedie[modifiche il codiç]
Dopre simpri un pont di viste neutrâl, parcè che le Vichipedie nol è un puest par promovi i ponts di viste di cualchidun.
Nomene lis tôs fonts cussì che chei altris a puedin viodi, controlâ e incressi il tô lavôr. La gran part da lis vôs de la Vichipedie no an metude une buine font di dulà che a an cjapât i contignûts, chescj contribûts a puartin a Vichipedie cualchi probleme; chescj a no son buinis e fidadis manieris. Cîr cuant che a tu fasis une ricercjie inte rêt di cirî ancje la font pe vôs cui tu tu stâs lavorant, daspò metilu inte forme juste, vint il rivuart che si à di vê.
No ducj a son dacuardi sul cemût fâlu, ma alc al è miôr di nuie. Tu puedis ancje doprâ la citazion formâl, (Ad esempli: Dulà, 2007, pp. 22-23) o une scrite di pueste tant che 1 cuntune note che tu tu puedis meti da pît dal articul che tu âs a pene scrit.
Dopo che tu âs metude une gnove pagjine, sarès une buine idee:
- Su la tô pagjine mostrâ ben, doprant Leam par fâ viodi l'articul che al è za tacât, e par jessi sigûr che si è rispietât il stes significât che tu tu âs cirût di rindi;
- Dopre il boton a pueste par cirì su Vichipedie il titul principâl(e lis variantis pussibilis), par cjatâ l'articul che tu clamis e lasse un leam just e che tu âs provinât che al funzioni.
Se tu sês jentrât cu la tô identitât, tu puedis segnâ une modifiche come ‘’piçule’’. Piçulis modifichis a son in gjenar coreziôns di erôrs di ortografie, formatazion e cambiaments de posizion dal test. Al è pussibil ‘’platâ’’ lis piçulis modifichis quant che tu cjalis lis ultimis modifichis. Segnâ une modifiche impuartante come piçule al è considerât un brut comportament, ancjemò di plui se al è di mieç ancje l’eliminazion di un toc di test. Se qualchidun segne, par sbagli, une modifiche come piçule, al dovares fâ une altre modifiche, cjalâ che la opzion par impuestâ une piçule modifiche no sedi ativade e intal sommari de modifiche specificâ che chê di prime e jere une modifiche impuartante.
Il lengaç Wiki (wiki markup) al è il sisteme di gramatiche che tu puedis doprâ par formatâ une pagjine de Vichipedie.
Inte colone a çampe de tabele ca sot, si pues viodi i efiets pussibîi. Inte colone djestre, si pues viodi cemût otignî chescj efiets. In pratiche, dopre i formâts che tu cjatis su la djestre par vê un aspiet come chel a çampe.
Tu puedis tignî viert chest barcon e lavorâ intun altri barcon dal to browser. Se tu vuelis provâ chestis robis cence pôre, tu lu puedis fâ inte Sandbox
Sections, paragraphs, lists and lines[modifiche il codiç]
(see also: Chess symbols in Unicode)
Placement of the Table of Contents (TOC)[modifiche il codiç]
At the current status of the wiki markup language, having at least four headers on a page triggers the TOC to appear in front of the first header (or after introductory sections). Putting __TOC__ anywhere forces the TOC to appear at that point (instead of just before the first header). Putting __NOTOC__ anywhere forces the TOC to disappear. See also compact TOC for alphabet and year headings.
Keeping headings out of the Table of Contents[modifiche il codiç]
If you want some subheadings to not appear in the Table of Contents, then make the following replacements.
Replace == Header 2 == with   Header 2
Replace === Header 3 === with   Header 3
And so forth.
For example, notice that the following header has the same font as the other subheaders to this "Tables" section, but the following header does not appear in the Table of Contents for this page.
This effect is obtained by the following line of code.
This header has the h4 font, but is NOT in the Table of Contents
There are two ways to build tables:
- in special Wiki-markup (see m:Help:Table)
- with the usual HTML elements:  ,  ,   or  .
For the latter, and a discussion on when tables are appropriate, see Wikipedia:How to use tables.
(See also m:Help:Variable)
NUMBEROFARTICLES is the number of pages in the main namespace which contain a link and are not a redirect, i.e. number of articles, stubs containing a link, and disambiguation pages.
The MediaWiki software used by Wikipedia has support for templates. This means standardized text chunks (such as boilerplate text) can be inserted into articles. For example, typing {{stub}} will appear as "This article is a stub. You can help Wikipedia by expanding it." when the page is saved. See Wikipedia:Template messages for the complete list. Other commonly used ones are: {{disambig}} for disambiguation pages, {{spoiler}} for spoiler warnings and {{sectstub}} like an article stub but for a section. There are many subject-specific stubs e.g.: {{Geo-stub}}, {{Hist-stub}} and {{Linux-stub}}. For a complete list of stubs see Wikipedia:Template messages/Stubs.
Insert __NOEDITSECTION__ into the document to suppress the edit links that appear next to every section header.
More information on editing wiki pages[modifiche il codiç]
You may also want to learn about:
[[2]] [[3]] [[4]] [[5]] [[6]] [[7]] [[8]] [[9]] [[10]] [[11]] [[12]] [[13]] [[14]] [[15]] [[16]] [[17]] [[18]] [[19]] [[20]] [[21]]


text:
Microsoft Windows
Microsoft Windows al è une famee di sistemis operatîfs prodote de Microsoft a scomençâ dal 1985 par jessi doprade tai ordenadôrs, in particolâr su chei par ûs domestic, ma anche tai servidôrs. Tal mont, cirche il 90,7% dai ordenadôrs al lavore cuntun sisteme operatîf Windows. [1]
Versions di Microsoft Windows[cambie | modifiche il codiç]
La famee di prodots di Windows e po jessi cussì classificade:
Ambients operatîfs a 16 bits[cambie | modifiche il codiç]
La prime version di Windows e je la 1.0 dal 1985, nassude come estension grafiche dal MS-DOS. Fin de prime version, Windows al permetè, contrariamentri al DOS, di eseguî plui operazions tal stes moment (multilavôr). Une version sucessive, simpri a 16 bits, e fo la 2.0, dal 1987. Lis versions sucessivis a son la 3.0 dal 1990, 3.1 dal 1992 e 3.11 dal 1993.
Sistemis operatîfs ibrits a 16/32 bits[cambie | modifiche il codiç]
Windows 95 (1995), Windows 98 (1998) - cun la seconde edizion dal 1999 clamade ancje Windows 98SE, Windows ME (2000).
Sistemis operatîfs a 32 bits[cambie | modifiche il codiç]
- Windows NT 3.1 (1993)
- Windows NT 3.51
- Windows NT 4.0 (1996)
- Windows 2000 (1999)
- Windows XP (2001)
- Windows Server 2003 (2004)
- Windows XP Media Center Edition (2005)
- Windows Vista (2006)
- Windows Home Server (2007)
- Windows Server 2008 (2008)
Sistemis operatîfs a 64 bits[cambie | modifiche il codiç]
- Windows XP Professional x64 Edition
- Windows Server 2003 x64 Edition
- Windows Vista x64
- Windows Home Server
- Windows Server 2008
- Windows 7
Sistemis operatîfs embedded[cambie | modifiche il codiç]
- Windows CE (cumò Windows Mobile)
- Windows XP Tablet PC Edition
Carateristichis[cambie | modifiche il codiç]
Sigurece[cambie | modifiche il codiç]
I sistemis operatîfs de Microsoft a son il principâl obietîf dai scritôrs di virus informatics, par vie dal efiet combinât de grandissime difusion, de scjarse atenzion dimostrade fin vuê de aziende par la tematiche sigurece, e da lis scjarsissimis cognossincis dal utent medi, dai pericui derivants de conession di un PC a une rêt di estension mondiâl come Internet. Dome tai ultims agns, Microsoft e à produsût agjornaments leâts ae prevenzion (service pack 2 par Windows XP) e gnûfs prodots specifics par la sigurece, come il strument di rimozion malware par Windows.
Alternativis[cambie | modifiche il codiç]
Fin tai timps dal DOS a si fevele di alternativis al sisteme operatîf Windows, di scuasit vincj agns il plui doprât tal mont. Tai agns '80 i plui cognossûts a jerin OS/2 e Amiga; OS/2 al è un sisteme operatîf svilupât inizialmentri di Microsoft e IBM, cuâl alternative a Windows. Cu la fin de colaborazion jenfri lis dôs aziendis, il disvilup di OS/2 al è stât puartât denant de sole IBM, che no je rivade a concuistâ une grande cuote di marcjât. Il sisteme AMIGA al nas tal 1985 dai laboratoris Californians de Commodore, cun carateristichis ecezionâls par chei timps: sisteme operatîf multitasking, grafiche a colôrs (4096), il sun stereofonic, ecc. Tai agns novante al è stât fuart il dibatiment par lis causis de muart di cheste architeture. La Commodore stesse e je falide tal 1994 dopo di cuarante agns di ativitât tal setôr.
Viôt ancje[cambie | modifiche il codiç]
Referencis[cambie | modifiche il codiç]
Leams esternis[cambie | modifiche il codiç]
- (talian) Pagjine uficiâl


text:
ZÂL PAR FURLAN. 11. Delit in vie del Lavoro
‘Sef, cirint Kosim, un so vecjo coleghe sparît tal nuie,
al à sbisiât dulà che nol veve. A Pieri, il paron
de fabricute dulà che al lavorave Kosim,
e dulà che ancje ‘Sef al veve lavorât,
no i son plasudis lis sôs domandis e al à tirât
cualchi fîl, fasintji pierdi il lavôr.
Une biele maçade pal nestri eroi.
E po, parcè Pieri aial tante premure di butà jù
lis fondis dal capanon gnûf?
Mi lassi daûr la cjase di Lucio e o cjali l’orloi de machine. A son passadis pocjis oris di cuant che o soi lât a cjacarâ cun Pieri. A cui i varial telefonât, a cui i varaial scuedût o domandât un plasê? Ce assessôr o primari o dirigjent di cooperative si saraial cjapât il disturp di lâ a rompi i cits a di che pôre femine de mari di Lucio?
Pieri al jere cussì. Un purcit votât a saceâ une fam di purcit. Parâ sù, mangjâ, fâsi viodi, preâ. E dentri di chest, la aviditât, il podê, la invidie, il svindic. Pe seconde volte mi metevi cuintri di lui e pe seconde volte o finivi cul cûl par tiere, cun lui che se rideve e che al zontave une vantarie ae sô vergogne.
O vuidi cence savê dulà lâ. No ai fam o voie di lâ a cjase, no ai voie di lâ a vuaiâle in cualchi ostarie fûr di man. No ai voie di lâ a contâ a cualchi amì dal gnûf lavôr che o ai pierdût, no ai voie di sintî conseis o predicjis sul fat che me soi cirude e che se no cambii, cul cuc che o cjati di lavorâ ancjemò. No ai nancje voie di jessi consolât, o compatît. O ziri a vueit, par un pôc, fintremai che mi fermi ad ôr de strade. Mi cjali tal spielut e no sai se o soi plui ridicul o plui spaventât. Ducj i doi, ma pront pe vuere. Aromai o ai capît che dut chel zirâ e zirâ mi pues puartâ dome che intun puest, come une pavee che ancje se si è bielzà scotade no pues che tornâ a cirî la lûs.
E alore, brusìn, fasìn lûs sfolmenant, e il rest che al vadi in mone!
O volti la machine e o ponti bande la statâl, daspò o cjapi vie ‘del Lavoro’ e o passi dret denant de CAMIN. O voi plui injù, dulà che une stradute di braide e fâs il zîr par daûr. O lassi la machine ben platade a cualchi centenâr di metris de rêt di cente. O soi a cjace, cumò. O spieti une buine mieze ore tal scûr par sigurâmi che nol sedi plui nissun, e daspò o sbrissi dentri tant che un gjat, cence un sunsûr, passant par une buse te rêt inrusinide.
La buse e je juste daûr di une vecje pacare. E jere stade ferme par agns, ma cjalant sot des ruedis o viôt la jerbe sgramade, e lis olmis frescjis. Di dut il dì, un pinsîr al sgarfe par saltâ fûr. Un pinsîrs di chei che ti fasin vignî la nausie. Un di chei che tu imparis che par vivi ben al è miôr no dâi aghe, par lassâlu murî. Ma cumò no soi daûr a vivi ben ma a sflamiâ; e chel pinsîr cumò al zighe, parcè che chê pacare nol è tant che e à lavorât.
A son i lampions pe strade, cu la lôr lûs zale e taronde, ma jo o soi come un madrac e nissun mi pues viodi. O ziri ator ator de pacare e o viôt il sgjâf dal capanon gnûf, cun intor i panei par fâ lis fondis, e i fiers par armâ.
E je ore di tirâ fûr il pinsîr che al stomee. Di cerçâlu sot de lenghe.
Kosim.
Kosim al è alì.
E chest al è il mont dulà che o vivìn.
Mi svicini planc. E se al fos? Cui lu cjatial, cumò?
O salti dentri tal sgjâf, e o tachi a zirâ cirint tal slarc un moviment te tiere che mi feveli, ma nuie. ‘Se al è culì’, mi domandi, ‘trop insot puedial jessi?’ No tant. Culì sot e je grave dal Tiliment, cun parsore pocje tiere. Un metri il sgjâf, un metri il jet di Kosim.
O voi indenant tant che un biât, te lûs zale dai lampions. Indenant e indaûr.
Di chê altre bande dal capanon vecjo, il Lôf al tache a baiâ. O alci i voi e mi cjali ator in chel paisaç di apocalìs postindustriâl, tra rotams, ferace, machinaris muarts. O salti fûr e o voi a fevelâ cul Lôf, sperant che mi cognossi.
Il Lôf al faseve pôre, e al deve cuintri a ducj. Però alì dongje al è il camarin cu la robe di mangjâ pal cjan. Cuant che mi viôt, al da une tirade ae cjadene di spacâsi il cuel. O fâs mieç salt indaûr, cuntune grande voie di scjampâ. Ben planc i voi dongje, cu la man plene di crochetis, sudant frêt. La bestie e pâr che si boni. Cuant che e à a tîr la man, no le muart. Le nase. La sô lenghe bagnade e cjalde mi vierç i dêts e si lape lis crochetis.
O slungji la man bande il golâr e lu sint a rugnâ. Planc a planc i moli il golâr e o fâs un pas indaûr. Il Lôf mi cjale. Grues. Neri.
“Anìn, Lôf. Anìn a cirî Kosim.”
O cjamini planc viers dal sgjâf, cul Lôf che al cor dintor cidin e ancje lui a cjace. Dal ôr dal sgjâf, finalmentri lis viôt. La pacare che a devin vê doprât par fâ il sgjâf e jere di chês grandis, cui cingui. Ma cumò le viôt ben la cjaradorie des gomis, che e je di chê pacare plui piçule e vecje. Chê che o vevi viodût jentrant. E la cjaradorie e rive tal mieç dal sgjâf, e alì e va indenant e indaûr, mostrant dulà che a àn lavorât.
O tachi a cori come un mat.
O sivili al Lôf e lui al salte fûr de gnot, cu la lenghe di traviers.
“Cîr culì, biel. Cîr!”, i dîs sgarfant cu la man il pont che mi pâr chel just. Lui mi cjale e nol fâs nuie. Jo lu cjali disperât e lui si plee su lis talpis indenant, come a spietâ un zûc, o par saltâmi tal cuel. Di trop seio culì? Strac, mat, a cjacarâ cuntun cjan che mi cjale come se o fos un coion. Mi ven di vaî.
Po il Lôf al môf il music, atent. Al tache a nasâ. Al ponte il nâs e al zighe, prin di tacâ a sgjavâ tant che un farc intune buste di cocaine.
Mi svein i rumôrs des betonieris, cun chel lôr ‘ronf ronf’. Mi soi indurmidît daûr de rêt, denant dal canâl dulà che o vevi cognossût Kosim. Kosim Sabau. Ae fin lu vevi cjatât, lant daûr dal Lôf dopo vê tirade fûr une pale e un picon. O vevin sgjavât oris, fin che mi vevin sanganât lis mans, ma infin lu vevi cjatât. Involuçât intun têl di plastiche, di chei di imbalaç. Cjatât il voluç, o vevi peât il Lôf e daspò o vevi finît di bessôl. Al jere malmetût, ma si lu cognosseve. Al veve i braçs sfracaiâts, lis mans dutis sbregadis. Il cerneli rot, segnât di un gran colp. Chê machine par pleâ difetose… che subit e jere stade netade e metude a norme. Prin, se no tu stavis atent ti tirave dentri e ti fruçave. E al jere dificil stâ atent, dopo 12 oris di turni. Magari al pensave a Marie che lu spietave a cjase cu la frute. Lu vevi tirât fûr e lu vevi lassât alì, in dute la sô ossenitât di cadavar di om copât, e o jeri lât a scuindimi. Alore o vevi tornât fûr, o vevi vaît, blestemât, maledet e batût i pugns. Ma, pe strache, mi jeri indurmidît che za al cricave il dì.
Cumò o sint lis vôs. I muredôrs si son inacuarts de mê buse e a stan clamant. O sint un che al telefone ai carabinîrs, lis betonieris che a vadin vie. O sint i operaris de CAMIN che a rivin. O sint vosâ in cravuat, cossovan, rumen. Po al rive il fi dal paron, e o sint la sô vôs che e domande ai muredôrs ce che al è, parcè che si son fermâts. Jal disin, e de sô muse i operaris a capissin.
Lis vôs si alcin, si jemplin di tristerie. A tachin a disi di dut, i dan dal sassin, fûr di lôr. E lui, Pieri Renturin, une volte tant, finalmentri, al tas.
(FIN)
Igor Londero


text:
Kick-boxing
Il tiermin kick-boxing designa un complès di disziplinis o sports di combatiment che dopran i pîts e i pugns. In particulâr e je une des disziplinis di Boxe pieds-poings che sviluparon prin i gjaponeses e daspò i nordamericans.
A mediâts dai agns sesente il gjaponês Kurosaki, praticando di Karate Kiokushinkai, al à viazât a Tailandie scuvriendo il Muay Thai. Ae sô retorn al Gjapon al à dezidiât messedâ lôr tecnichis di Karate cun lis dal Muay Thai, suprimiendo i golpes di cod e rodile, cussì al à naziât un gnov sport clamât par kick (patejâ) boxing (boxeâ).
Tra i no gjaponeses che plui sucess àn consiguit, destacan il francés Christian Guillaume, che tal 1969 al à consiguiât cuatri vitoriis e dos nuls; e l'american Benny "The Jet" Urquidez, che il 1977 al à ganât Tatsuyuki Suzuki in cuatri asalts.
Il 1973 Urquidez e Howard Hanson crearon la W.K.A. (Asoziazion Mondiâl di Karate), cambiante agns daspò la "K" di karate de di Kick-Boxing.
I campeons plui cognossids a son Rob Kaman, Benny Urquidez, Dennis Alexio e Ernesto Hoost.
ReglamentoModifiche
I golpes di pugn e gjambe (pidade) a son autorizâts di incime de cinture, i barids e i low kicks (golpes cun la gjambe al muslo) ancje a son autorizâts.
I combatiments amateurs si celebran in trê asalts, e i professionâls pasan dai cinc asalts; 10 in campeonats d'Europe e 12 tai campeonats dal mont, cuntun scans d'un minut tra asalts.
I golpes cun la gjambe al musl (low kick) solin marcâ la diference tai combatiments.
IndumentariaModifiche
Pantalons (larcs o corts), guants e protetôrs de boce e i gjenitâls; tai combatiments femenins deben traer protetôr di pech e botins (opzionâls tai professionâls).